text:
12/21/17
Jólagreat 21. des.
Herfyri vóru hipp hopp jól á Jólagreat við Kurtis Blow. Kurtis Blow var partur av "old school" innan hipp hopp, tvs. fyrsta bylgjan av hipp hopp nøvnum, ið settu sítt frámerki á meginstreymin. Vit tola eina rundu afturat av hipp hopp jólum, og dagsins lúka er tí sett av til eitt navn úr "new school" bylgjuni frá miðskeiðis í 80árunum, nevniliga Run-D.M.C.
Upprunaligu ætlaðu Run-D.M.C. ikki at gera nakran jólasang, nettupp tí at teir ikki vildu síggja út sum "copycats", ið eftirlíknaðu Kurtis Blow. Men teirra jólastaklag 'Christmas in Hollis' (1987) var m.a. at hoyra í filminum Die Hard (1988), og við tíðini er sangurin eins og filmurin vorðin ein óortodoksur jólaklassikari. 'Christmas in Hollis' inniheldur samples úr 'Back Door Santa' hjá Clarence Carter (1968), 'Frosty The Snowman' hjá Gene Autry (1950), 'Joy To The World' og 'Jingle Bells'.
Subscribe to: Post Comments (Atom)


c: text/html

text:
Vigdís Finnbogadóttir
Vigdís Louise Finnbogadóttir, fødd 15. apríl 1930 í Reykjavík, Íslandi, er íslendskur UNESCO sendiharri og fjórði forseti Íslands. Hon var forseti frá 1980 til 1996 og var fyrsta kvinna í heimunum at verða vald forseti í fólkaræðisvalskipan. Hon eigur eisini metið at vera tann kvinnan, sum hevur sitið longst í einum samanhangandi tíðarskeiði.
Innihaldsyvirlit
Lívsleið[rætta | rætta wikitekst]
Vigdís var fødd í Reykjavík tann 15. apríl 1930. Pápi hennara var Finnbogi Rútur Þorvaldsson, professari við Háskúla Íslands, og mamma hennara var Sigríður Eiríksdóttir, sjúkrasystir. Vigdís vaks upp í húsi saman við beiggja sínum, foreldrum og ommu og abba.
Vigdís fekk prógv frá miðnámskúlanum Menntaskólinn í Reykjavík í 1949. Aftaná miðnámskúlaprógvið fór hon til Fraklands undir víðari lesnað, og las hon franskt og franskan litturatur, bæði í Sorbonne háskúlanum og í Grenoble frá 1949 til 1953. Síðani fór Vigdís til Keypmannahavnar, har hon las teatur við háskúlan í Keypmannahavn. Aftaná at hava vent nøsini aftur til Íslands, las hon uppaftur víðari og gjørdist BA í fronskum og enskum í Háskúla Íslands.
Í 1960-árunum og 1970-árunum var Vigdís ein dyggur mótstandari av amerikansku herbasuni í Keflavík, og luttók hon í fleiri mótmælisgongum og tiltøkum. Hvørt ár gingu fleiri hundrað, og onkuntíð túsund fólk, tann 50 km langa teinin frá Reykjavík til Keflavíkar, ímeðan tey róptu: "Ísland úr NATO - Herin burt".
Vigdís giftist einum lækna í 1954, men hjúnarbandið helt ikki, og tey vórðu skild í 1963. Vigdís hevði altíð havt ynski um at fingið børn, og bleiv tann dreymurin til veruleika, tá hon, sum 41 ára gomul, tann 18. oktober 1972 fekk eitt vakurt gentubarn í favnin. Vigdis var tann fyrsta einliga kvinna í Íslandi, ið fekk loyvi at adoptera barn, og gleðin var stór.
Forseti Íslands[rætta | rætta wikitekst]
Javnstøðubardagin hevði verið ein langur kampur hjá kvinnum í Íslandi. Altjóða kvinnuárið 1975 fingu íslenskar kvinnur øll eygu á seg, tá 90% av kvinnum á arbeiðsmarknaðinum fóru í verkfall fyri at vísa, at tær vóru líka nógv verdar sum menninir, og mótmæla at tær ikki vóru virðismettar á arbeiðsmarknaðinum.
So tá tað nærkaðist forsetavali í 1980, vóru kvinnurnar sera fokuseraðar uppá at fáa eina kvinnu valda. Eftir nógva yvirtaling, valdi Vigdís at stilla upp ímóti trimum mannligum valevnum. Nógv vildu vera við, at ein ein kona, og ikki minst ein skild, einlig mamma, onki hevði at gera í forsetaembæti. Hetta brúktu mótstandarar hennara nógv í móti Vigdís í kjaksendingum. Hon vann tó valið við 33,6% av atkvøðunum, við bert einum og einum hálvum prosenti meir enn nummar tvey, ið fekk 32,1%. Íslendingar vóru, og eru enn, sera stoltir av hesum vali, og hevði tað við sær at fleiri kvinnur fingu styrkina til at stilla upp í politikki,
Vigdís stillaði uppaftur 3 ferðir. Fyrstu ferð í 1984, tá ongin stillaði upp ímóti henni. Í 1988, tá ein onnur kvinna stillaði upp ímótir henni. Vigdís vann tað valið við 92% av atkvøðunum. Vigdís stillaði upp fyri síðstu ferð í 1992, og var tá aftur ongin mótstøða, og hon endurvald. Í nýggjársrøðu síni í januar 1996 boðaði Vigdís frá, at hon ikki stillaði uppaftur til forsetaval.
Hon var sera væl umtókt sum forseti, og vóru hjartamál hennara støðan hjá kvinnum í samfelagnum, at verja íslendskt mál og røkta land og tjóð.
Sum forseti vildi Vigdís ikki bert vera ein kransakakufigurur. Hon tók ein aktivan part í umhvørvismálum, bardist fyri at verja um íslenska málið og mentanina, og virkaði sum ein mentanarambassadørur, ið var betri enn nøkur lýsingarherferð fyri íslendsku tjóðina. Hon tosaði ofta um týdningin, smáar tjóðir hava, og var vertur fyri kritiska fundin ímillum Ronald Reagan og Mikhail Gorbachev í 1986. Ein týdningarmikil fundur, ið var byrjanin til endan á kalda krígnum.
Vigdís legði stóran dent á, at ungar kvinnur skulu útbúgva seg, og hon var ein stór fyrimynd hjá ungum gentum og kvinnum.[1]
Lívið aftaná forsetasessin[rætta | rætta wikitekst]
Vigdís gavst sum forseti í 1996, eftir 16 ár í starvinum. Skilnaðurin ímillum hana og tjóðina gekk væl, og var íslenska tjóðin sera takksom fyri størv hennara og kærleika.
Vigdís hevur síðani 1998 verið UNESCO ambassadørur, og hevur hon starvast nógv bæði í Íslandi og uttanlands, fyri at verja um móðurmál. Í dag (2015) er Vigdís vorðin ein eldri dama, men tað forðar henni ikki, og áhugamálini ið fylla mest í dagligdegnum eru: konsertir, bøkur, biograftúrar og serliga at fara ein túr í sjónleikarahús. Hon er glað fyri tað lívið hevur givið henni, og roynir at liva lívið livandi, og nýta tað so longi hon kann.
Viðurkenningar[rætta | rætta wikitekst]
Íslenskar viðurkenningar[rætta | rætta wikitekst]
- Grand Cross with Collar of the Order of the Falcon
Altjóða viðurkenningar[rætta | rætta wikitekst]
- Denmark: Knight of the Order of the Elephant (25. februar 1981)
- Noreg: Knight Grand Cross with Collar of the Order of St. Olav
- Svøríki: Knight of the Royal Order of the Seraphim (8. oktober 1981)
- Finnland: Knight Grand Cross with Collar of the Order of the White Rose
- Italia: Knight Grand Cross with Grand Cordon of the Order of Merit of the Italian Republic (5. oktober 1987)
- Niðurlond: Knight Grand Cross of the Order of the Netherlands Lion (juni 1994)
Heiðurs gradur[rætta | rætta wikitekst]
Vigdís hevur fingið heiðursgradur frá hesum háskúlum (universitetum):
- University of Grenoble, Frakland (1985)
- University of Bordeaux, Frakland (1987)
- Smith College, U.S.A (1988)
- Luther College, U.S.A.(1989)
- University of Manitoba, Kanada (1989)
- University of Nottingham, England (1990)
- University of Tampere, Finnland (1990)
- University of Gothenburg, Svøríki (1990)
- The Gakushuin University in Tokyo, Japan (1991)
- University of Miami, U.S.A (1993)
- University of Trondeim, Noreg (1993)
- St. Mary's University in Halifax, Kanada (1996)
- University of Leeds, England (1996)
- Memorial University of Newfoundland, Kanada (1997)
- University of Guelph, Kanada (1998)
- Háskúli Íslands, Ísland (2000)
Vigdís er eisini limur í Club of Madrid[2], ein non-profit felagskapur, samansettur av 81 fyrrverandi forsetum og forsætisráðharrum frá 57 ymiskum londum.
Útvortis leinkjur[rætta | rætta wikitekst]
Vigdís Finnbogadóttir á forseti.is (enskt)
Aðrar keldur nýttar í greinini[rætta | rætta wikitekst]
- Gunnar Karlsson og Sigurður Ragnarsson. 2006. Nýir tímar. Saga Íslands og umheimsins frá lokum 18. aldar til árþúsundamóta. Mál og menning, Reykjavík.
- Páll Valsson. 2009. Vigdís. Kona verður forseti. JPV útgáfa, Reykjavík.
- Pálmi Jónasson. 1994. Æviágrip Vigdísar Finnbogadóttur. Pressan 12:6.
- Vigdís Finnbogadóttir á forseti.is (íslenskt)
- Heimasíða Vigdísar (íslenskt)
Keldur[rætta | rætta wikitekst]
- ↑ Torild Skard (2014) 'Vigdís Finnbogadóttir' 'Women of power - half a century of female presidents and prime ministers worldwide. Bristol: Policy Press ISBN 978-1-44731-578-0
- ↑ http://www.clubmadrid.org/

robotstxt: allowed

filter: keep


text:
Photoshop - tey fyrstu fetini | 17. & 18. mai 2018
Kom og lær grundleggjandi funkurnar
Photoshop er eitt fantastiskt amboð, tá tú skalt arbeiða við myndum. Tað eru so at siga eingi mørk fyri, hvat tú kanst gera við forritinum.
Tá tú skalt í holt við PhotoShop, er sera gott at duga grundleggjandi mannagongdirnar. Hvat er best at gera fyrst og hvat skalt tú goyma til seinast. Og tað er júst tað, sum tú fert at læra á hesum skeiðinum.
Tú fert at læra at loysa tær mest vanligu myndauppgávurnar. Tú fært nágreiniliga undirvísing í Photoshop og digitala myndaviðgerð. Tú lærir eisini tær mest umráðandi meginreglurnar innan góðsku, litir og brúk av myndaformatum.
Málbólkur
Skeiðið er til tín, sum ynskir at koma í gongd við at læra at viðgera myndir, ella bara vil hava fleiri royndir og arbeiða skjótari við forritinum. Tú arbeiðir helst í eini marknaðar- ella samskiftisdeild og hevur smærri uppgávur sum til dømis at gera myndir klárar til prentlutir ella web. Tú arbeiðir kanska við at seta faldarar, uppsløg og lýsingar upp ella tú arbeiðir við at gera heimasíðuna hjá tykkum. Kanska ert tú arkitektur ella fotografur og vil fegin, at arbeiði títt riggar so væl sum gjørligt.
Tú ert greið/ur yvir, hvussu stóra ávirkan góðar myndir hava fyri presentatiónina av tilfarinum hjá tær, men manglar grundleggjandi kunnleikan.
Ongar serliga fortreytir eru fyri at luttaka á skeiðinum. Tó vænta vit, at tú dugur at brúka teldur á brúkarastøðið.
Hvat lærir tú á skeiðinum?
Á hesum Photoshop-skeiðinum lærir tú alt tað grundleggjandi um at arbeiða við myndum. Photoshop hevur eina rúgvu av amboðum til at umvæla myndir, t.d. at taka burtur dust, skøvur og annað. Tú lærir, hvussu tú nýtir hesi amboðini, umframt amboð til stovning og litkorrigering av myndum, so tú fært flottar myndir til prentlutir ella internetið.
Vit kanna markeringsamboðini, og hvussu tú nýtir tey í ymiskum arbeiðsstøðum, t.d. til frílegging av evnum. Tú lærir, hvussu tú kopierar saman myndir.
Á skeiðinum fært tú eisini ástøðiliga vitan um pixels, upploysing, og nær tú skalt nýta hvørji fíluformat.
Úr skránni
- Nýtsla av amboðunum í Photoshop
- Fá stýr uppá hugtakandi brúkaraflatuna
- Upploysing og myndastødd
- Skering av myndum
- Lær at skera myndir til rætta print- ella pixelstødd uttan at oyðileggja góðskuna, skeriamboðið og reglurnar fyri upploysn
- Munurin á og nýtslan av RGB- og CMYK-litum
- Fá neyvar kantar á tínar fríttleggingar ella justeringar (Magic Wand, Lasso og onnur selektionsamboð)
- Nýtsla av retoucheringsamboðunum í Photoshop
- Nýtsla av markeringsamboðunum
- Frílegging av myndum/vørumyndum
- Samankopiering av myndum
- Tekstur í Photoshop
- Nýtsla av løgum - hvør er munurin millum bakgrundslag, justeringslag og tekstlag. Hvussu broytist raðfylgjan?
- Litstilling av myndum > hvussu kanst tú tillaga kontrast, ljós og litir
- Fíluformat – hvørji skalt tú nýta til hvat
Úrtøka
Aftaná skeiðið dugir tú at viðgera myndir. At skera tær til, taka figurar úr myndum, seta figurar inn í myndir og arbeiða við litum soleiðis, at tað sær so gott út sum gjørligt. Tú dugir eisini at gera tínar myndir klárar til netið ella prent.
Undirvísari | Anni Arge Lamhauge
Anni
Arge Lamhauge hevur útbúgving sum grafiskur sniðgevi frá Danmarks Designskole í
1992 og hevur síðani arbeitt sum grafikari í Danmark og Føroyum. Hon hevur
saman við Janni Johansen fyritøkuna AnniJanni, ið veitir kreativar loysnir
innan grafiska produktión: faldarar, lýsingar, búmerkir, heimasíður,
emballasja, skelting, weblýsingar v.m. Dagligu arbeiðsamboðini eru m.a. Adobe
Photoshop, sum er eitt ‘mást', tá tú skalt arbeiða við myndum til víðari
nýtslu.


text:
Nýggjastu tíðindini
Melda til tíðindabræv
Tíðindi - 12. september 2017
STEYPAFINALURNAR 2017: Farna vikuskiftið vórðu steypafinalurnar hjá gentum og kvinnum spældar. B68 vann Mótasteypið, 07 Vestur fór avstað við Eilif Arge steypinum, meðan EBS/Skála vann steypakappingina hjá kvinnum
Við 2-1 sigri á AB/B71 fóru U14-genturnar hjá 07 Vestur avstað við Eilif Arge Steypinum 2017 - Mynd: Andri Gerðisá
Fríggjakvøldið og leygardagin vórðu steypafinalurnar hjá gentum og kvinnum spældar á Tórsvølli. Í kappingini um Mótasteypið (Gentur U17) møttust B68 og EB/Streymur, í kappingini um Eilif Arge steypið (Gentur U14) spældu 07 Vestur og AB/B71, meðan finalistarnir í steypakappingini hjá kvinnum vóru HB og EBS/Skála.
Toftagentur fóru avstað við Mótasteypinum. Longd leiktíð mátti til, áðrenn vinnarin millum B68 og EB/Streym var funnin, men tá avtornaði vann B68 3-1. Rúna Olsen skoraði tvey mál fyri B68, meðan Eydna Maria Højgaard gjørdi eitt. Málið hjá sundalagsgentum skoraði Eyðbjørg Ellingsgaard.
Myndir frá finaluni um Mótasteypið
Í finaluni um Eilif Arge steypið gjørdist eisini talan um ein tættan dyst, sum kundi fari báðar vegir. Men tveir minuttir fyri leiklok avgjørdi Sissal Haraldsen dystin til fyrimun fyri 07 Vestur, sum vann 2-1. Fyrra málið hjá 07 Vestur skoraði Hanna Ole-Jacobsen, meðan Bára Heinesen gjørdi einsamalla málið fyri felagsliðið AB/B71.
Myndir frá finaluni um Eilif Arge Steypið
Í steypafinaluni hjá kvinnum vann EBS/Skála 3-2 á HB. Ansy Sevdal og Birna T. Mikkelsen, sum skoraði tvey, gjørdu málini fyri felagsliðið. Málskjúttar hjá HB vóru Lea Hansen og Milja Reinert Simonsen.
Komandi hósdag klokkan 19:00 fer kvinnulandsliðið undir undankappingini til HM 2019. Fyrsti dystur hjá føroyska liðnum verður á heimavølli ímóti Kekkia.


text:
Tíðindi
januar 2016
Hvussu menna børn sítt kenslumál? og aðrir týðandi spurningar um kenslur hjá børnum
Fyrilestur við Mette Carendi mikudagin 17. februar 2016 kl. 09.00 - 16.00 "Einki menniskja kann broyta tað hann ella hon ikki kann merkja, og á sama hátt kann einki menniskja handla um hann ella hon "merkir
august 2015
april 2015
Flóttafólk og Føroyar
Flóttafólk eru ein stór og týdningarmikil avbjóðing í altjóða samfelagnum. UNHCR (United Nations High Commissioner for Refugees), sum er flóttafólkastovnurin hjá ST metir, at tað í dag eru áleið 11 milliónir flóttafólk runt um í
Eivør – Bridges útgávukonsert
Komandi vikuskifti sunnudagin tann 19. Apríl kl.19.30 heldur Eivør útgávukonsert í Løkshøll. Tá Eivør gav fløguna Room út í 2012, stóð útgávukonsertin í Løkshøll eftir sum ein av teimum allar bestu,og hevur Eivør tí valt
marts 2015
Einki orð – samleiki, trúgv, muslimar, samskynd
EINKI ORÐ er ein rørandi, upplýsandi og fangandi søga um 24 ára gomlu kvinnuna, Hannah, ið upplivir harðan mótgang fyri sína muslimsku trúgv beint eftir 9/11 yvirgangsálopið í New York. Hannah upplivir stóran mótgang í
Borgarafundur í Løkshøll
Borgarafundurin, Runavíkar kommuna 2015-2025, verður hildin 10. mars klokkan 19 í Løkshøll. Á fundinum fer býráðið at kunna um ymisk kommunal viðurskifti og um framtíðarætlanir fyri kommununa næstu 10 árini. Borgarin fær eisini høvi at


text:
Vilmund Jacobsen 16.05.2018 (15:05)
Landaðu svartkjaft í Fuglafirði
Havsbrún í Fuglafirði fær framvegis nógvan svartkjaft frá uppsjóvarskipum, sum landa til virkið, og tað eru ikki bara føroysk skip, sum eru á Fuglafirði.
Í gjár landaði Arctic Voyager umleið 1700 tons, og í dag landar grønlendska uppsjóvarskipið Tasilaq umleið 900 tons.
Fyrr í hesi vikuni landaðu eitt nú Høgaberg (mynd) umleið 2000 tons, Nýborg 380 tons, og íslendska uppsjóvarskipið Jon Kjartansson landaði umleið 700 tons.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Býráðsfundur 29. november 2007
1.
J. nr. 132 – 06/00782
2. viðgerð av eykajáttan til leyst innbúgv og útbúnað til Runavíkar skúla.
Leyst innbúgv, Interaktivar talvur, KT-útbúnaður, servarir, teldur, farteldur, printarar v.m.
Jarn, metal smíð, træsmíð, handarbeiðið og list, bestikk til køk/lærarv./kantinu, handverk og list, vaskiútgerð.
Tekn. Deild mælir til, at avsett verða 1.500.000 kr til annað í samband við skúlan.
-Mentanarnevndin hevur á fund 22/10-07 mælt til at biðja fíggjarnevndina um eykajáttan á kr. 2.300.000 kr í 2007 í hesum sambandi, umframt at restin verður sett av í komandi fíggjarætlan.
-Fíggjarnevndin hevur á fundi 05/11-07 mælt til at taka undir við tilmælinum frá Mentanarnevndini.
-Býráðið hevur á fundi 05/11-2007 samtykt at taka undir við mentanarnevndini og fíggjarnevndini.
-Býráðið hevur á fundi 29/11-2007 samtykt við 2. viðgerð eykajáttanini.
2.
J. nr. 132 – 07/00225
Umvæling av Gamla skúla í Oyndarfirði.
Tilboð uppá liðugt gerð av timburarb.
Timbur-, vvs- og el-arb. 270.420,00 kr.
Avsett og tilgóðar: 150.000,00 kr.
Manglandi játtan til liðugger uml. slakar 100.000,00 kr.
Mælt verður til at gera eina samlaða játtan fyri komandi ár uppá 250.000,00 kr. ella at keypa tilfar av inniverandi játtan í ár, og at rest 155.000,00 kr., so verður avsett til komandi ár.
-Mentanarnevndin hevur á fundi 22/11-2007 mælt til at seta 150.000,00 kr., til ístandsetan av Gamla skúla í Oyndarfirði til komandi ár.
-Býráðið hevur á fundi 29/11-2007 samtykt at taka undir við mentanarnevndini.
3.
J. nr. 07/00771
Fíggjarætlan fyri 2008 hjá Skálafjarðar Sløkkiliði.
-Tekniska nevnd hevur á fundi 20/11-2007 mælt til at góðkenna fíggjarætlanina og at senda málið til fíggjarnevndina.
-Fíggjarnevndin hevur á fundi 22.11.2007 samtykt at taka undir við tilmælinum frá Teknisku nevnd og góðkenna roknskapin hjá Skálafjarðar sløkkiliði.
-Býráðið hevur á fundi 29/11-2007 samtykt at taka undir við Teknisku nevnd og fíggjarnevndini.
4.
J. nr. 512 – 07/00711
P/F SHELL, Tórshavn søkir í skrivi df. 14/11-07 at tey eru áhuga í grundstykkinum á Høgabóli til bensinstøð og hevur viðlagt skitsu av ætlanini og ynskja fund við kommununa um ætlanina.
Ummæli frá Teknisku Deild:
TD mælir til at geva SHELL tilsøgn um princippielt byggiloyvi í 6 mánaðar, til 1. mai 2008, á matr. nr. 211b og matr. nr. 216, soleiðis at teir kunnu koma við eini umsókn við fullfíggjaðum tekningum til okkara viðger.
-Byggi- og býarskipanarnevndin hevur á fundi 21/11-2007 mælt til at geva prinsippielt loyvi sambært skitsu frá Shell. Eisini mælir nevndin til, at fíggjarnevndin ásetir m2 prísin fyri undirlendi. Nevndin mælir frá at selja stykki áðrenn tað er ábygt og at tilsøgnin er tíðaravmarkað til 1. mai 2008.
-Býráðið hevur á fundi 29/11-2007 samtykt at taka undir við Byggi- og býarskipanarnevndini og fíggjarnevndini.
Eisini varð samtykt at ætlanin hjá Shell, í sambandi við ferðsluna til- og frá økinum, má verða góðkend.
5.
J. nr. 512 – 07/00779
Møguleiki fyri útbygging av oljugoymsluni “Bunkers” hjá P/F SHELL, í Søldarfirði.
-Byggi- og býarskipanarnevndin hevur á fundi 21/11-2007 hevur kunnað Shell um møguliga útbygging í Søldarfirði.
-Býráðið hevur á fundi 29/11-2007 samtykt at bjóða P/F Shell øki í Søldarfirði til bygging av oljugoymslu “Bunkers”.
6.
J. nr. 243 – 07/00125
Bygdafólk í Skálafirði hava sett ynski fram um at fáa ein sparkivøll til Skálafjarðar og skjóta tey upp at vøllurin verður lagdur vestan fyri Dvørgasteinar.
Ummæli frá Teknisku Deild:
Dvørgasteinar liggja í býarplaninum í E1-øki og eru ásetnfgarna hesar:
1. Øki E1:
a) Økið verður nýtt sum alment fríøki.
b) Á økinum kann standmynd ella minnis varði setast. Økið verður, plantað í síni heild.
c) Tað er bert loyvt at byggja slíkt, sum er neyðugt til almennar veitingar ella til røkt av økinum sjálvum.
d) Útstykking má ikki fara fram.
Við øðrum orðum, kann vøllurin ikki leggjast her.
Hinvegin kan vøllurin leggjast við síðuna av sunnanfyri sum er B-øki og eru ásetingarnar hesar:
Ásetingar fyri B-økið.
2. Øki B:
a) Økið verður nýtt til sethús bygd sum stakhús ella tvíhús. Býráðið kann tó loyva, at bygd verða ketu- ella raðhús eftir ætlan fyri eitt náttúrligt avmarkað øki.
b) Útstykking kann bert fara fram eftir ætlan fyri eitt náttúrligt avmarkað øki.
c) Nýtingarstig skal verða samsvarandi kap. 4, 1., 2. og 3 gr.
d) Loyvt er at innrættað partar av sethúsum til handil ella vinnuvirki, sum ikki órógvar grannalagið við lukti, gangi ella forðar fyri vanligari ferðslu til búðstaðarøki.
e) Á B-økjunum kunnu hugnaøkir og spælipláss gerast, uttan at hesi økir eru sermerkt í býarplaninum.
f) Sambært pkt. e) kann vøllurin leggjast her.
-Byggi- og býarskipanarnevndin hevur á fundi 21/11-2007 mælt til at keypa lendi sambært tilmæli frá Teknisku umsiting.
-Býráðið hevur á fundi 29/11-2007 samtykt at taka undir við Byggi- og býarskipanar-nevndini.
7.
J. nr. G 64a – 07/00770
Martin Vang, Glyvrar søkir við skrivi df. 15/11-07 um loyvi at frábýta 5 grundstykkir burtur av trøð síni til sín sjálvs, sambært viðlagdari tekning df. 15/11-07.
Ummæli frá Teknisku Deild:
Sum sæst eru stykkini rættuliga stór, og hevur TD uppskot um at býta stykkini upp sum víst á tekning df. 19/11-07.
Um stykkið nr. 4 skal hava uml. somu vídd sum Martin skjýtir upp, verður hann noyddur at keypa uml. 123 m2 burtur av matr. nr. 44a hjá kommununi og 29 m2 burtur av trøðni hjá Dagmar Johannesen.
Stykkið nr. 3 verður minka við uml. 429 m2.
TD skýtir upp at taka upp samráðingar við Martin Vang um at broyta umsóknina sambært uppskoti df. 19/11-07
-Byggi- og býarskipanarnevndin hevur á fundi 21/11-2007 mælt til at taka undir við tilmælinum frá Teknisku deild um at frábýtagrundstykkir smb. uppskoti frá Tekn.deild.
-Býráðið hevur á fundi 29/11-2007 samtykt at taka undir við Byggi- og býarskipanar-nevndini.
8.
J. nr. 212 – 07/00468
Endurnýggjan av sáttmálanum við Strandfaraskip Landsins um bussrutuna á Skálafjørðinum.
-Fíggjarnevndin hevur á fundi 22.11.2007 viðgjørt uppskot til ferðaætlan frá SSL, sum verður góðkend við undantak av Æðuvíks- & Rituvíksleiðini, har túratalið skal økjast.
-Býráðið hevur á fundi 29/11-2007 samtykt at taka undir við Fíggjarnevndini.
9.
J. nr. 102 – 07/00652
2 viðgerð av fíggjarætlanin hjá Runavíkar kommunu fyri 2008.
Samlaða sparingin hjá nevndunum í mun til 1. viðgerð er 2.135.000 kr.
-Fíggjarnevndin skýtur tí harafturat upp, at sparingar upp á 1.420.000 kr verða gjørdar – smb. hjálagda yvirlit.
Fíggjarnevndin hevur eisini gjørt nýggjar metingar av inntøkunum og metir persóns-skattin 5.096.409 kr hægri (t.e. ein hækking upp á 4,5% í mun til framrokningina 2007). P/F-skatturin er mettur 0,5 mió hægri.
Út frá hesum fortreytum metir fíggjarnevndin, at skattaprosentið kann vera óbroytt (22%).
-Býráðið hevur á fundi 29/11-2007 samtykt at taka undir við Fíggjarnevndini og at skattaprosentið verður 22% og barnafrádrátturin 4.000,00.
Mál í sambandi við býarplansbroytingar:
10.
J. nr. 502 - 07/00768
Miðbýurin í Runavíkar kommunu.
Undir seinasta endurskoðan av býarplaninum fyri Saltangará, hevði Hilmar Nielsen, Saltangará eitt skrivligt broytingaruppskot df. 04/09-04 um at leggja matr. nr. 233a hjá teimum út sum eitt fríðkanarøki.
Hetta tók býráðið undir við, og sendi Hilmari eitt skriv df. 17/121-04 har sagt var at broytingaruppskotið hjá honum var ov stórt og kundi ikki takast við í hesum umfari, men mátti leggjast fram alment.
Hilmarsa uppskot er innteknað á tekning df. 04/09-04.
Tekniska deild heldur tað verða skeivt at viðgera ”miðbýin” sum eina ”smærri býarplansbroyting”, og mælir til at taka eina møguliga broyting upp saman við Rambøll og Nyvig A/S sum vit hava tikið býarplans samarbeiði upp við.
Eisini mælir TD til at taka allar tilsagnir um byggiloyvi aftur innan fyri gulu strikuna á tekningini df. 25/11-07.
-Byggi- og býarskipanarnevndin hevur á fundi 29/11-2007 mælt til at taka matr. nr. 233a burturúr A3-økinum, og at taka broytingina upp í samband við endurskoðanina av Býarplaninum saman við Rambøll Nyvig A/S.
Nevndin tekur ikki undir við at taka tilsagnir um byggiloyvi aftur sum víst er innan fyri gulustrikuna á tekning df. 25/11-07.
-Býráðið hevur á fundi 29/11-2007 samtykt at taka undir við Byggi- og býarskipanar-nevndini.
11.
J. nr. 07/00802
Napoleum Jacobsen, Saltangará søkir við skrivi og eini mynd vegna Klæmint S. Jacobsen, Kristian E. Knudsen, Ólavur Jacobsen og Napoleum Jacobsen um at fáa vegin millum Bakka og Kópasker fluttan oman í fjøruna soleiðis at matr. 35a, 36a, 38a og matr. nr. 39a kunnu leggjast út til B-øki.
Reint vegteknikst er eitt størri arbeiði at finna útav um vegurin kann flytast við teimum endum sum hann nú hevur á Kópaskeri og á Bakka, ella um hann skal enda inni í Søldarfirði í nærheitini við oljugoymsluna, ella í triðja lagi strikast.
Økið søkt verður um er uml. 13.120 m2 og metir TD at hetta er so stór broyting at hon eigur at verða løgd til viðger undir eini størri endurskoðan saman við Rambøll og Nyvig A/S.
-Byggi- og býarskipanarnevndin hevur á fundi 29/11-2007 metir broytingaruppskotið er so stórt og grýpur rættuliga nógv inn í verandi býarplan.
Nevndin mælir til at taka málið uppaftur í samband við eina størri endurskoðan saman við Rambøll og Nyvig A/S.
-Býráðið hevur á fundi 29/11-2007 samtykt at taka undir við Byggi- og býarskipanar-nevndini
12.
J. nr. 502 - 07/00768
Broyting frá D1-øki til B-øki á Skála.
Undir viðgerðini av umsóknini hjá Jógvan Mikkelsen df. 02/10-07, hevði TD hesa tilráðing :
Sum heild heldur TD at ov mikið av B-økjum eru útløgd á Skála, og at Jógvan Mikkelsen lættilga kundi funnið annað B-øki á teirra ognum aðrastaðni í bygdini til nýggj sethús.
TD heldur, at rættast er at vera varin við at leggja nýggja bygging nær sjóvar-málanum.
TD mælir til at taka umsóknina uppaftur í samband við endurskoðan av býarplaninum á Skála.
TD mælir frá at játta umsóknina.
-Byggi- og býarskipanarnevndin hevur á fundi 29/11-2007 mælt til at broyta D1-øki á matr. nr. 393, 34a,126a, 123a, 394, 242 og 122 til B-øki.
- Býráðið hevur á fundi 29/11-2007 samtykt at taka undir við Byggi- og býarskipanar-nevndini.
13.
J. nr. 502 – 07/00768
Í skrivi df. 07/04-07 søkir Henny Biskobstø um at broyta býarplanin á einum parti av matr. nr. 126a frá G1-øki til B-øki, soleiðis at hon kann fáa eitt grundstykki á einum ávísum stað í Mouritsa trøð.
TD er ikki i iva um at ovmikið av B-øki eru útløgd á Glyvrum og Saltangará, serliga í Saltangará frá Breiðubrekku og út til Blikagøtu.
Um BB metir, at tað er uppaftur størri tørvur á grundstykkjum, er tað rættast at leggja eitt størri øki út til B-øki sum víst er á viðløgdu tekning df. 25/11-07.
Ps. Ein slík meting og broyting eigur at verða gjørd saman við Rambøll og Nyvig A/S
-Byggi- og býarskipanarnevndin hevur á fundi 29/11-2007 mælt til at leggja B-øki út sum víst á tekningini df. 25/11-07.
Av tí at tørvurin er so stórur á grundstykkir, at málið skal avgreiðast uttan Rambøll og Nyvig A/S
-Býráðið hevur á fundi 29/11-2007 samtykt at taka undir við Byggi- og býarskipanarnevndini.
14.
J. nr. 502 – 07/00768
John Andersen, søkir um býarplansbroyting
25/08-05 hevði TD hesa tilráðing:
John Andersen, Saltangará søkir í skrivi df. 16/08-05 um loyvi at keypa eitt grundstykki burtur av matr. nr. 150a Saltangará.
Kommunan eigur matr. Nr. 150a og er einasti parturin sum er nóg stórur til eitt grundstykki, noðran fyri matr. nr. 151.
Hetta stykkið er útlagt til alment ferðsluøki, við tí fyri eyga at ein møgulig íbinding millum vegin á Líknagøtu og vegin undir Heygnum kann liggja her.
Annars er at siga at tað er sera høgt frá vegnum á Heygnum og niður í stykkið og høgt frá vegnum á Líknagøtu upp til stykkið.
TD mælir frá at selja stykkið.
Hinvegin mælir TD til at Býráðið vísur John á eitt annað stykkið.
TD stendur við sítt frá – og tilmæli.
-Byggi- og býarskipanarnevndin hevur á fundi 29/11-2007 mælt til at broyta tann partin av matr. nr. 150a sum liggur norðan fyri matr. nr. 151 frá vegøki til B-øki.
- Býráðið hevur á fundi 29/11-2007 samtykt at taka undir við Byggi- og býarskipanarnevndini
15.
J. nr. 502 – 07/00768
Napoleum Jacobsen hevur vent sær munnliga til býráðleiðsluna um at fáa B-øki lagt út frá Langanesi til Marknagarð.
-Byggi-og býarskipanarnevndin hevur á fundi 17/01-07 samtykt at taka umsóknina upp í samband við eini størri endurskoðan av býarplaninum. Her meinast við Rambøll og Nyvig.
TD mælir til at taka undir við viðtøkuni í BB tann 17/01-07, og hevur annars onga tilráðing.
-Byggi- og býarskipanarnevndin hevur á fundi 29/11-2007 mælt til at taka málið upp saman við Rambøll og Nyvig A/S.
-Býráðið hevur á fundi 29/11-2007 samtykt at taka undir við Byggi- og býarskipanarnevndini
16.
J. nr. 502 – 07/00768
Í skrivi df. 18/11-07 biður Lis L. Davidsen um at fáa matr. nr. 120b broytt frá C1-øki til B-øki, við møguleika fyri smærri vinnuvirki.
B-øki loyvir smærri vinnuvirkjum.
-Byggi- og býarskipanarnevndin hevur á fundi 29/11-2007 mælt frá at játta umsóknina.
-Býráðið hevur á fundi 29/11-2007 samtykt broytingaruppskot frá Kára P. Højgaard um at taka málið upp í sambandi við endurskoðanina av Býarplaninum saman við Rambøll Nyvig A/S
17.
J. nr. 502 – 07/00768
Í skrivi df. 06/10-06 biður Elsebeth Cristensen um at fáa broytt ásetingarnar fyri matr. nr. 150 Oyndarefjørð frá G1-øki til B-øki.
TD metir tað natúrligt at at binda B-økini saman framvið vegnum og mælir til at leggja nýtt B-øki út frá matr. nr. 139b og norður til matr. nr. 154, sum víst á hjáløgdu tekning df. 25/11-07.
-Byggi- og býarskipanarnevndin hevur á fundi 29/11-2007 mælt til at broyta býarplanin soleiðis at G1-øki verður broytt til B-øki.
-Býráðið hevur á fundi 29/11-2007 samtykt at taka undir við Byggi- og býarskipanarnevndini
18.
J. nr. 502 – 07/00768
Matr. nr. 8g-h-i og c í Oyndarfirði hava fyrr ligið út sum B-øki, og broytti Oyndarfjarða kommuna hesi stykkir til G1-øki, og var ætlanin at stykkini skuldu fella aftur til festi.
Grundstykkini eru ongantíð løgd aftur til festi, og eigur Runavíkar kommuna stykkini.
TD mælir til at broyta ásetingarnar fyri matr. nr. 8g-h-i og c í Oyndarfirði frá G1-øki til B-øki, sum víst á hjáløgdu tekning df. 25/11-07.
-Býráðið hevur á fundi 29/11-2007 samtykt at taka undir við tilmælinum frá Teknisku Deild.
19.
J. nr. 502 – 07/00768
Í skrivi df. 22/03-07 heitur Føroya Fornminnissavn á býráðið um at gera okkurt fyri at friða gomlu neystini og úthúsini í Elduvík.
TD mælir til at broyta D1-øki í Elduvík til F1-øki, og leggja nýtt D1-øki út norðan fyri lendingina, sum víst á hjáløgdu tekning df. 26/11-07.
-Byggi- og býarskipanarnevndin hevur á fundi 29/11-2007 mælt til at broyta D1-øki til F1-øki, og leggja nýtt D1-øki út frá lendingini móti norði.
-Býráðið hevur á fundi 29/11-2007 samtykt at taka undir við Byggi- og býarskipanarnevndini
20.
J. nr. 502 – 07/00768
Sofía Olsen, Sverri Olsen, Annfinn Olsen og Petur Hansen hava ynski um at broyta ásetingarnar fyri matr. nr. 58a í Søldarfirði frá G1-øki til B-øki.
TD metir trøðna at verða bratta til sethúsabygging, og trøðin liggur móti vestri og harvið móti landsvegi, og at tað verður ringt at fáa ein góðan atkomuveg gjørdan frá Gerðisvegi niður í trøðna.
TD mælir frá at ganga ynskinum á møti.
-Byggi- og býarskipanarnevndin hevur á fundi 29/11-2007 mælt til at broyta trøðna matr. nr. 58a frá G1-øki til B-øki.
Býráðið hevur á fundi 29/11-2007 samtykt at taka undir við Byggi- og býarskipanar-nevndini.
21.
J. nr. 502 – 07/00768
Í skrivi df. 30/01-07 biðja Robert Jensen og Eyðvør Løkjá, Skála um at fáa ásetingarnar fyri matr. nr. 159b broyttar frá G1-øki til B-øki.
Stykkið liggur, eftir okkara meting, soleiðis fyri at tð møguliga einaferð í tíðini kann koma havnaøkinum til nyttu.
TD mælir frá at ganga umsóknini á møti.
-Byggi- og býarskipanarnevndin hevur á fundi 29/11-2007 mælt frá at játta umsóknina.
-Býráðið hevur á fundi 29/11-2007 samtykt at taka málið upp í sambandi við endurskoðanina av Býarplaninum saman við Rambøll Nyvig A/S.
22.
J. nr. 502 - 07/00768
Nýtingar- og byggistig á A1-økjunum
Formaðurin í BB hevur biðið TD um at arbeiða við einum uppskoti um at hækka byggi- nýtingarstigi á A1-økjunum, serliga á Heiðavegi.
Tað er so ymist hvussu ásetingarnar eru millum kommunur um er við byggi- nýtingarstigum.
Í Fuglafjaða kommunu er byggistigið sett til í mesta lagi 0,8
Onki er nevnt um hæddir ella nýtingarstig.
Í Klaksvíkar kommunu er í grundlendi 1 byggistigi sett til 0,5 og nýtingarstigi sett til í mestalagi 0,8, tó kann víkjast frá hesi áseting upp til 0,9 fyri eitt hóskandi samlað øki.
Og er eisini ásett at ongi hús skulu hava meiri enn 2 hæddirog bert 1 kjallara.
Í grundlendi 2 er byggistigi sett til 0,4 og nýtingarstigi til 0,6, og er eisini ásett at ongi hús skulu hava meiri enn 2 hæddir og bert 1 kjallara.
Í Tórshavnar kommunu er miðbýurin uppbýttur í 2 grundumráðið.
Í 1. grundumráðið er byggistigi sett til 0,6 og nýtingarstigi sett til millum 1,0 og 1,5 eftir grundstykkjavíddum.
Í 2. grundumráðið er byggistigi sett til 0,5 og nýtingarstigi er sett til í mestalagi 0,75 t eftir grundstykkjavíddum.
Í Runavíkar kommunu verður bert nýtingarstigi brúkt av tí at etaguvíddin er í veruleikanum tann faktorurin sum tyngir vegirnar og parkeringsplássini.
Sum sæst í byggisamtyktini liggur nýtingarstigi millum 0,6 og 2,8, nógva hægri enn hinar kommunurnar.
Vísandi til samlíkningarnar omanfyri, mælir TD frá at hækka nýtingarstgi á A1-økjunum
Sí annars meira útgreiðaða tilráðing sum er í málinum.
-Byggi- og býarskipanarnevndin heldur á fundi 29/11-2007 at nýtingarstigini eru í lagi í mun til grannakommunurnar.
-Býráðið hevur á fundi 29/11-2007 samtykt at nýtingarstigið á A1-økinum kann verða upp til 2,8.
23.
J. nr. 502 - 07/00768
Frítíðarhús og gamlir býlingar
2. gr. Ásetingar fyri B-økið.
3. gr. Ásetingar fyri B2-økið til frítíðarhús.
1. Øki B2:
a) Økið verður nýtt til frítíðarhús.
b) Grundstykkjavíddin skal í mestalagi verða 300 m2.
c) Loyvt er bert at byggja eitt hús á hvønn matrikul.
d) Nýtingarstig skal verða í mestalagi 0,3.
e) Loyvt er at byggja í mestalagi 2 hæddir
f) Loyvt er ikki at brúka fríátíðarhúsini sum heilárshús.
g) Parkeringspláss til í minstalagi 2 bilar skulu verða inni á grundstykkinum
h) Tað er ikki loyvt at byggja bilhús men loyvt er at byggja opi bilskýli.
i) Eigarnir av slíkum ognum/frítíðarhúsum hava skyldu til at luttaka í kommunalu útreislunum til vegir, kloakk, vatn, parkeringspláss og renovation.
j) Á B2-økjunum kunnu hugnaøkir og spælipláss gerast, uttan at hesi økir eru sermerkt í býarplaninum.
2. Øki B3 Gamlir býlingar:
a) Økið verður nýtt til sethús og frítíðarhús.
Bygningar ella toftir sum kunnu prógvast at hava verði sethús, kunnu endurreisast til sethús ella frítíðarhús.
Hjallar og onnur úthús, ella toftir av slíkum, kunnu bert endurreisast til hjallar ella úthús.
b) Miðast skal í móti at, endurreistu ella umbygdu húsini í sniði, líkjast gomlum byggisniði.
c) Um frástøða millum húsini er nærri enn 3 m skulu veggirnir gerast sum brandveggir (grótveggir) uttan vindeygu og hurðar.
d) Útstykking er ikki loyvd, men marknaumskipanar kunnu gerast, uttan at grundstykkja víddirnar verða broyttar munandi
e) Við endurreising ella umbygging av sethúsum og frítíðarhúsum, kann byggistigi og nýtingarstigi verða 0,3 og í mestalagi verða 1,0.
f) Á B3-økjunum kunnu hugnaøkir, spælipláss og parkerings-pláss gerast, uttan at hesi økir eru sermerkt í býarplaninum.
g) Eigarnir av slíkum ognum/húsum hava skyldu til at luttaka í kommunalu útreiðslunum til vegir, kloakk, vatn, parkeringspláss og renovatión
Í fyrsta umfari mælir TD til at góðtaka omanfyri standandi ásetingar til Frítíðarhús og Gamlar býlingar.
-Byggi- og býarskipanarnevndin hevur á fundi 29/11-2007 mælt til at Teknisk deild arbeiðir víðari við hesum í samarbeiði við Rambøll og Nyvig A/S.
-Býráðið hevur á fundi 29/11-2007 samtykt at taka undir við Byggi- og býarskipanarnevndini.
24.
J. nr. 502 - 07/00768
Umsókn frá Óla Chr. Danielsen um um grundstykki burturav Matr. nr. 146a og 146b.
Matr. nr. 146a og 146b kunnu býtast upp í 4 grundstykkir og verður støddin 600 m2– 580 m2 – 546 m2 og 500 m2.
Ein niðurgrivin háspenningskaðal skal hava ein trygdarfrástøðu uppá 2,50 m.
-Byggi- og býarskipanarnevndin hevur á fundi 29/11-2007 mælt til at bjóða eitt av teimum 4 grundstykkjunum.
-Býráðið hevur á fundi 29/11-2007 samtykt at taka undir við Byggi- og býarskipanarnevndini.


text:
Fer YouTube at streama filmar í Evropa?
Amerikanarar hava í eina tíð havt eina tænasta, ið eitur Netflix, har tú kanst hyggja at óavmarkaðum tali av filmum ígjøgnum netið fyri umleið 43 kr. um mánaðin.
Man hevur havt nakrar líknandi tænastur í Evropa, men ongar, ið virka líka væl sum hjá Netflix. Men nú sigur The New York Post, at YouTube ætlar at koma við eina líknandi tænastu í Evropa.
Tey siga, at Google, (ið eigur YouTube) ætlar at brúka umleið 540 milliónir krónur fyri at lokka filmsframleiðarar við.
Enn er hetta bara ein leysasøga, ið gongur á netinum, men allar søgur tykjast bera ein sannleika av onkrum slag, tá tað viðkemur Googl
Hvussu munnu biografarnir fara at hava tað, um hetta verður veruleikin? Man tað fara at vera sum við tónleikaídnaðinum, har fólk sita heima við telduna og lurta eftir nýggjasta tónleikunum, sum tey hava tikið niður. Ella?


text:
Hallur av Rana 14.05.2018 (18:26)
- Ótrúligt at ímynda sær
- Tað er ótrúligt at ímynda sær, at tað, í 2018, veruliga er neyðugt hjá fakfeløgunum á privata arbeiðsmarknaðinum í sáttmálasamráðingunum at skulu stríðast við áseting, sum verjir starvsfólkini móti ósakligari uppsøgn.
Tað skrivar Súni Selfoss, formaður í Starvsmannafelagnum, í lesarabrævi í dag, har hann vegna felagið stuðlar fakfeløgunum á privata arbeiðsmarknaðinum, sum m.a. krevja, at starvsfólk á privata arbeiðsmarknaðinum skulu vera vard móti ósakligum uppsagnum.
Fakfelagsformaðurin vísir til samráðingarnar millum arbeiðarafeløgini og Føroya Arbeiðsgevarafelag, har millum annað verður tingast um viðurskiftir í samband við uppsøgn av starvsfólkum.
- Eitt av sáttmálakrøvunum hjá arbeiðarafeløgunum er, at ásett verður í sáttmála, at arbeiðsgevarar ikki mugu siga starvsfólk úr starvi, um uppsøgnin er órímiligt ella ósaklig. Júst, so sum kravið er á almenna arbeiðsmarknaðinum, og sum kravið er á arbeiðsmarknaðinum generelt í okkara nærmastu grannalondum, skrivar Súni Selfoss og heldur á.
- Men í Føroyum er hettar ein so stórur gloypibiti hjá arbeiðgevarunum, at teir tykjast vera til reiðar at leggja alt landið lamið fyri hesa søk. Sum aðrastaðni leingi hevur verið ein heilt natúrligur rættur.
Súni Selfoss vísir á, at almenn starvsfólk í Føroyum eru vard gjøgnum fyrisitingarrættin og í grannalondum hava flest øll starvsfólk okkurt slag av verju, ið tryggjar at tey ikki verða uppsøgd av ósakligum grundum. Men í Føroyum er støðan ein onnur.
- Fyri at skera tað út í papp, so kann ein arbeiðsgevari á privata arbeiðsmarknaðinum í Føroyum í prinsippinum gott loyva sær at siga fólk úr starvi, tí viðkomandi er reyðhærdur, er lítil á vøkstri, er í skjúrtu, arbeiðsgevarin ikki dámar – ella er skallutur sum eg!
- So leingi uppsøgnin ikki ger seg beinleiðis inn á javnstøðulógina ella aðra ítøkiliga lóggávu, so hevur arbeiðsgevarin fríar ræsur. Og tað er rættuliga frítt.
Til ber at lesa alt lesarabrævið hjá Súni Selfoss, har hann veitir arbeiðarafeløgunum fullan stuðul, við at trýsta á her.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Uppskot um broyting í løgtingslóg um javnstøðu millum kvinnur og menn
Løgtingsmál nr. 181/2011: Uppskot til løgtingslóg um broyting í løgtingslóg um javnstøðu
millum kvinnur og menn
§ 1.
Í løgtingslóg nr. 52 frá 3. mai 1994 um
javnstøðu millum kvinnur og menn verður í §
8 aftaná stk. 1 sum nýtt stk. sett:
”Stk. 2. Ásetingarnar í stk. 1 eru eisini
galdandi, tá ið landsstýrismaðurin velur ella
útnevnir limir til aðrar nevndir, ráð, umboð
ella líknandi.”
Stk. 2 verður eftir hetta stk. 3.
§ 2.
Henda løgtingslóg kemur í gildi dagin eftir, at
hon er kunngjørd.
Kap. 1. Almennar viðmerkingar
§ 8 í javnstøðulógini sigur soleiðis um nevndir og ráð: Allar almennar nevndir, ráð, umboð og
líknandi, sum fyrisitingarvaldið útnevnir, skulu verða sett saman soleiðis, at umleið eins nógvir
limir av báðum kynum eru umboðaðir. Sama er galdandi fyri tær nevndir, ráð, umboð og líknandi,
sum Løgtingið og bý- og bygdaráðini útnevna, tá ið tey, ið útnevnast skulu, ikki nýtast at vera
løgtings- ella bý/bygdaráðslimir.
Stk. 2. Tá ið serligar grundir eru fyri tí, kann Javnstøðunevndin geva undantaksloyvi í hvørjum
einstøkum føri ella fyri eina yrkisgrein sær.
Ásetingin um javnstøðu røkkur sostatt ikki inn í partafeløg, sum tað almenna eigur, ella eigur í. Við
broytingini verður tað eitt krav, at tá tað almenna – til dømis landsstýrisfólk – velur nevndarlimir til
partafeløg, skulu umleið eins nógvir limir av hvørjum kyni veljast.
CEDAW-nevndin (Convention on the Elimination of Discrimination against Women) hjá ST vísir í
síni seinastu frágreiðing á, at myndugleikarnir kunnu gera meira fyri at fremja javnstøðu í Føroyum.
Nevndin mælir beinleiðis til at fremja kynsrættan (gender mainstreaming) í fyrisitingarligum og
løgfrøðiligum arbeiði og seta fyribils kvotuskipanir í verk fyri at stimbra tilgongdini móti fullari
javnstøðu. Og her vísir nevndin serliga á manglandi javnstøðuna á almenna og privata arbeiðsmarknaðinum.
Uppskotið fylgir sostatt hesum tilmæli við at víðka kvotuskipanina, sum longu er í grein 8, til eisini
at fevna um vinnuligt virksemi hjá tí almenna.
Hyggja vit eftir okkara samfelag sum heild, so er eyðsýnt, at lutfallið av kvinnum í mun til menn í
eitt nú nevndum, leiðarastørvum, í politikki og sum meiningsmyndarar er lágt í mun til kynjabýtið
annars. Hetta merkir, at nógv færri kvinnur enn menn eru við til at taka tær avgerðir, sum ávirka
gongdina í samfelagnum. Hetta merkir eisini, at tey, ið taka avgerðir og velja fólkini til ymiskar
sessir, ikki hava ein nóg breiðan skara at velja ímillum, tá fólk skal veljast til vinnuligar nevndir og
stjórnir.
Uppskotsstillararnir halda, tá landið gongur á odda og vísir, at javnstøða eisini er galdandi fyri
vinnuligt virksemi, so fer tað privata at fylgja eftir. Uppskotið er tí eisini ætlað at eggja bæði
landsstýrisfólkum og vinnuni at gera ein javnstøðupolitikk í mun til kynsjavnvág í nevndum og
stjórnum hjá vinnuligum fyritøkum.
Lógarbroytingin leggur upp til, at í teimum førum, har fleiri partaeigarar eru, átekur landið sær at
samskifta við hinar partaeigararnar um nevndarval soleiðis, at javnstøða verður tryggjað í
nevndunum.
Uppskotssetararnir leggja dent á, at tað altíð eru royndir og førleikar, sum eiga at verða sett fremst,
tá nevndarlimir verða valdir. Tað ber væl til, at finna væl skikkaðar persónar av báðum kynum til
allar nevndarsessir í almennum partafeløgum, og halda uppskotssetararnir tí ikki nakra orsøk vera
til, at almenn partafeløg eru undantikin ásetingini um javna umboðan eftir § 8.
Kap. 3. Serligar viðmerkingar
Til § 1
Við broytingini er ásetingin ikki longur avmarkað til almennar nevndir, ráð, umboð og líknandi,
men fevnir t.d. eisini um tey føri, har landsstýrismaðurin sum parteigari velur (ein, fleiri ella allar)
limir í partafelagsnevndir.
Landsstýrismaðurin skal velja soleiðis, at hann fær eina samanseting millum teir limirnar í øðrum
nevndum, ráðum, umboðum og líknandi, sum landsstýrismaðurin velur, har eins nógvir limir av
báðum kynum eru umboðaðir. Hetta merkir, at í teimum førum, har landsstýrismaðurin, sum
higartil, velur allar limirnar, skulu umleið eins nógvir limir av báðum kynunum verða umboðaðir.
Velur landsstýrismaðurin bara ein ella nakrar av limunum í øðrum nevndum, ráðum, umboðum og
líknandi, eitt nú partafelagsnevndum, skal landsstýrismaðurin velja sínar limir soleiðis, at
samansetingin millum hesar umleið verður soleiðis, at eins nógvir limir av báðum kynum eru
umboðaðir.
Til § 2
Áseting um gildiskomu
Á Løgtingi, 29. februar 2012
Bjørt Samuelsen Aksel V. Johannesen


text:
Tað var danski fólkaminnisgranskarin Svend Grundtvig (1824-1883), sum átti hugskotið at skriva niður øll brigdi av føroyskum kvæðum, sum vitað var um um miðja 19. øld. Hann arbeiddi tá við heildarverkinum Danmarks gamle folkeviser (DGF) og varnaðist, at summar av søgunum í gomlu donsku vísunum eisini vóru at finna í føroyskum kvæðum, sum eitt nú Jens Chr. Svabo (1746-1824), Hans Chr. Lyngby (1782-1837) og Jóannes Clementsen (1794-1869) høvdu skrivað niður. Svend Grundtvig setti seg í samband við V.U. Hammershaimb (1819-1909), sum eisini fór at skriva kvæði niður. Tá ið tað gjørdist Grundtvig greitt, at Hammershaimb ikki fór at átaka sær at gera eitt heildarsavn, fekk hann svág sín, Jørgen Bloch (1839-1910), at fara undir arbeiðið. Bloch fór undir verkið í desembur í 1871 og var í fyrstu atløgu liðugur í mars í 1889. Tá hevði hann skrivað av øll tey kvæði, hann og heimildarfólk hansara vistu um, og skipað tey í 16 bind. Seinni komu tvey ískoytisbind, annað í 1896 og hitt í 1905. Hetta tilfarið verður varðveitt í Dansk Folkemindesamling í Keypmannahavn.
“Føroya kvæði” var prentað í seks bindum frá 1941 til 1972. Teir báðir, Christian Matras (1900-1988) og Napoleon Djurhuus (1913-1999) løgdu til rættis hvør sær og saman. Í 1996 kom sjeynda bindið út. Michael Chesnutt og Kaj Larsen løgdu tað til rættis. Í tí er grein um Jørgen Bloch, inngangur hansara til verkið, grein um handritini, ið nýtt hava verið, og leitorðalistar av ymiskum slagi. Í 2003 kom áttanda bind út, løgini til kvæðini og tættirnar. Marianne Clausen legði ta bókina til rættis.
Forlagið Bókagarður gav “Føroya kvæði” út í 2. útgávu í 37 bindum (1998-2005), men flokkaði tey samstundis í sjey bólkar eftir innihaldi. Hetta hevði við sær, at samsvar ikki er millum CCF-nr. í báðum útgávunum.
Fleiri kvæði og tættir eru at finna talgild á ymiskum heimasíðum m.a. á norsku síðuni heimskringla.no og á síðum hjá føroyskum dansifeløgum.
Árni Dahl hevur við játtan frá Mentamálaráðnum staðið fyri at gera kvæðini á snar.fo til talgildan tekst. Í fyrstu atløgu verða øll kvæði í verkinum ”Føroya kvæði – Corpus Carminum Færoensium” løgd á Snar. Kvæðini eru her endurgivin eftir frumútgávuni, sum UNIVERSITETS-JUBILÆETS DANSKE SAMFUND gav út - við sama CCF-nr. sum har.
1. bind:
1. hefti (CCF 1). Christian Matras greiddi til útgávu 1951.
2. hefti (CCF 1-2). Christian Matras greiddi til útgávu 1954.
3. hefti (CCF 2-31). Napoleon Djurhuus greiddi til útgávu 1963.
2. bind:
1. hefti (CCF 32-47). Christian Matras greiddi til útgávu 1941.
2. hefti (CCF 47-53). Christian Matras greiddi til útgávu 1942.
3. hefti (CCF 53-60). Christian Matras greiddi til útgávu 1944.
3. bind:
1. hefti (CCF 61-73). Christian Matras greiddi til útgávu 1944.
2. hefti (CCF 73-90). Christian Matras greiddi til útgávu 1945.
4. bind:
1. hefti (CCF 91-95). Christian Matras greiddi til útgávu 1946.
2. hefti (CCF 95-105). Napoleon Djurhuus greiddi til útgávu 1967.
5. bind:
(CCF 106-113). Napoleon Djurhuus greiddi til útgávu 1968.
6. bind:
(CCF 114-236). Napoleon Djurhuus greiddi til útgávu 1972.
Kvæðini eru flokkað, soleiðis sum vísindaliga útgávan TSB “The Types of the Scandinavian Medieval Ballad”, 1978, flokkar tey: A: Náttúrukvæði. B. Halgikvæði. C. Sannsøgukvæði. D. Riddarakvæði. E. Kappakvæði. F. Skemtikvæði.
Nú eru TSB-lýsingarnar av náttúrkvæðunum (A), halgikvæðunum (B), sannsøgukvæðunum (C), riddarakvæðunum (D), kappakvæðunum (E) og skemtikvæðunum (F) lagdar út.
Samandráttirnir eru úr TSB = "The Types of the Scandinavian Medieval Ballad", Universitetsforlaget, 1978.
Marianna Debes Dahl týddi úr enskum, sí "Risar, riddarar og føgur fljóð", Fannir, 2015


text:
Mildrið Jacobsen 15.05.2018 (19:02)
Danmark: Heitasti maimánaður í meira enn 100 ár
Tað góða summarveðrið, sum hevur verið í Danmark higartil í mai, er heilt óvanligt. Tað hevur verið so heitt í veðrinum, at veðurfrøðingur hjá danska TV2 sigur seg rokna við, at maimánaði kann verða tann heitasti í Danmark síðani 1889.
Hann vísir á, at talið á summardøgum í mai í ár er óvanliga høgt. Higartil eru heili seks av átta summardøgum í ár skrásettir í mai, sigur veðurfrøðingurin, sum leggur afturat, at alt árið í fjør vóru 13 summardagar tilsamans í Danmark.
Talan er um ein summardag, tá hitin fer upp um 25 stig.
Í 1889 var meðalhitin máldur til 13,8 stig. Miðalhitin teir fyrstu 15 dagarnar í mai í ár er 12,9 stig, sum er meira enn tvey stig meira, enn hann vanliga er í mai, skrivar tv2.dk.
Sambært veðurfrøðinginum benda veðurforsagnirnar á, at tað heita veðrið heldur fram. Roknast kann við óstøðugum veðri nakrar dagar í seinnu helvt av mai, men útlit eru kortini til, at heita veðrið heldur fram, og at miðalhitin í Danmark fer at hækka enn meira næstu tvær vikurnar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tíðarætlan fyri Sosialvísind og Samfelagsplanleggingheystið 2012
Vikuætlanin í Sosialvísindi og Samfelagsplanlegging
Vikuætlanin í Sosialvísindi og Samfelagsplanlegging gevur tær eitt innlit í, hvørjir høvuðsaktivitetir eru viðkomandi vikur, tvs at aðrir aktivitetir kunnu vera, sum ikki verða nevndir.
Broytingar kunnu koma fyri, og verður vikuætlanin tá uppdaterað.
Galdandi vikuætlan fyri lestrarárið 2012/13 sæst við at trýsta her
Tímaætlanin í Sosialvísind og Samfelagsplanlegging
Tímaætlanin í Sosialvísind og Samfelagsplanlegging byggir á vikuætlanina, og vísir tær hvørjar dagar og nær tú eigur at møta á deildini til fyrilestrar, seminar og aðrar viðkomandi aktivitetir.
Undirvísing og aðrir felags aktivitetir fara vanliga fram í lestrarhøli 3 á 4 hædd. Broytingar kunnu koma fyri, og verða ikki altíð uppdateraðar, men fráboðaðar gjøgnum mailskipanina.
Yvirlit yvir galdandi tímaætlan sæst við at trýsta her


text:
Orð: DeWitt Clinton Huntington
Lag: Tullius C. O’Kane
Týtt úr donskum: Victor Danielsen
Upprunaheiti: Himlen er mit hjem
1. Himmalin mítt heim!
Áh, hin sæla troyst,
at tá sálin úr síni trongd er loyst,
skal hon gleði æviga arva fá
og hjá Jesusi eiga heim sítt tá!
Niðurlag: Fram í vón og trúnni far!
Ævig gleði bíðar har;
kom, hvør sál, ja, kom og sig:
Til hin staðin vil eg fara við!
2. Tá ið myrk er leið, tá ið alt tað fer,
sum á foldum vinningur nevndur er,
teskar Jesus eymt, at vit skulu fá
størri ogn í Himli og uggast tá.
3. Undir sorgum, pínum, ið tyngja her,
gleðast vit um tað, sum í Himli er;
har er lukka eina, og har vit tá
skoða Harran Jesus og hvílu fá.
4. Tá ið Guds børn kær verða kallað heim,
og við sorg til gravar vit fylgja teim,
uggast hjarta várt, at vit skulu fá
tey í Himli hitta, ei skiljast tá.
5. Sæla, frelsta lið – sæl øll tit, so mong,
sum har syngja skulu hin nýggja song,
skulu Jesus, Frelsaran, síggja fá
og har sameint hevja hans lovsong tá!


text:
Ari av Rana
13.02.2018 - 13:50
Tíðindi > Samfelag & Politikkur > Samferðsla
Fríggjadagin vóru bygdarráðið og leiðarin fyri teknisku deild í Nes kommunu og vitjaðu í Eysturoyartunlinum, har umboð fyri tunnilsfelagið og NCC tóku ímóti og greiddu frá arbeiðnum.
Ein triðingur er nú sprongdur av tunlinum, ella íalt 3.770 metrar, 1.963 metrar av Strondum og 1.807 metrar av Hvítanesi. Nú er nakað síðani at spreingingin viðv. rundkoyringini var liðug, og frá rundkoyringini hava teir nú sprongt 153 metrar mótri Hvítanesi og 185 metrar móti Rókini, skrivar Nes kommuna.
Fyrsta skotið var latið av 21. febr. 2017, ella fyri uml. einum ári síðani. Tunnilin verður liðugur í 2020.
Les eisini: Lægsta tilboðið uppá ravmagns- og trygdarskipanir var 146 milliónir


text:
Beate L. Samuelsen stillar upp fyri Sambandsflokkin
31. august 2016
Kent kvinnuligt valevnið fyri Sambandsflokkin
Ein teirra, sum uppstillað er á lista B, listanum hjá veljarafelag Sambandsfloksins í Suðurstreymoy, Føroya Væl, til komandi býráðsval, er Beate L. Samuelsen.
Hon er ikki ókend innan politikk og hevur umboðað Sambandsflokkin í Tórshavnar Býráð tvey fylgjandi valskeið. Fyrst frá 1. januar 2001 til 31. december 2004, og síðani aftur frá 1. januar 2005 til 31. desember 2008.
Fyrsta valskeiðið var hon forkvinna í Sosialu nevnd. Áðrenn hon fór upp í býráðspolitikk, var hon nevndarlimur í Barnavernd Tórshavnar Kommunu í 16 ár, harav átta ár sum forkvinna.
Beate L.Samuelsen er fyrsti kvinnuligi journalisturin í Føroyum við útbúgving á Danmarks Journalisthøjskole í Århus.
Umframt at hava arbeitt sum journalistur á Dimmalætting, hevur hon verið ábyrgdarblaðstjóri á blaðnum í fleiri ár.
Eftir at hava rokkið pensiónsaldur, er hon nú blaðstjóri og journalistur á Færøernes Turistblad.
Eitt av hjartamálunum hjá Beate er sosiala økið í Tórshavnar Kommunu og herundir eldraøkið, sum er ein partur av gerandislívi okkara. Ikki bara tá tað kemur til stovnar, ætlað okkara eldru, men eisini tá tað kemur til at hjálpa teimum, sum á ellisárum helst vilja búgva heima sum longst.
RN
Back


text:
Fótbóltsvenjing ávirkar heilsustøðuna hjá kvinnum
Magni Mohr hevur saman við donskum og brasilianskum granskarum útgivið vísindaliga review-grein um, hvussu fótbóltsvenjing ávirkar heilsustøðuna hjá kvinnum og kvinnuligum sjúklingabólkum.
Greinin er í vísindaliga tíðarritinum European Journal of Applied Physiology við heitinum: “Effects of recreational football on women´s fitness and health: adaptations and mechanisms”.
Greining er ein review-grein, sum samanfatar gransking seinastu 10 árini um, hvussu heilsufótbóltsvenjing betrar um heilsustøðuna hjá kvinnum í aldrinum 18-65 ár, umframt hjá ávísum kvinnuligum sjúklingabólkum. Stórur partur av vísindaliga tilfarinum, sum inngongur í reviewið er gransking framd í Føroyum seinastu fimm árini.
Review-greinin staðfestir, at fótbóltsvenjing er sera munadygg kropslig venjing, sum viðførir fleirtættaðar heilsutillagingar hjá kvinnum. Tískil er venjingin serstakliga vælegnað at fyribyrgja og viðgera tær stóru lívstílssjúkurnar. “Vit síggja broytingar, sum hava stórt kliniskt virðið á bæði hjarta-kar-, evnisskiftis- og vødda-beinagrindarheilsu”, sigur Magni Mohr.
Rithøvundarnir skjóta upp, at fótbóltsvenjing verður flættað inn í altjóða “Exercise as Medicine” konceptið. Magni Mohr, sum er annar av høvuðsrithøvundunum leggur aftrat, at nú eru um 150 vísindaligar greinar úti í sterkum tíðarritum, sum vísa sera góðu og breiðu heilsuárinini av heilsufótbólti. “Eisini hava vit tríggjar meta-analysugreinir útgivnar og hetta er fimta systematiska review-greinin í røðini um heilsuárin av liðítrótti. Haraftrat hava vit haft trý altjóða ph.d.-skeið higartil og í januar er stór ráðstevna í Portugal við heitinum Football as Medicine”, sigur Magni Mohr at enda.
Tak niður greinina HER
Mynd: portal.fo


text:
Fiskimálaráðið hevur gjørt av at játta pening til 13 nýggjar verkætlanir av játtanini Fiskivinnuroyndir. Harumframt er framhaldandi játtan latin til 11 verkætlanir, sum eru byrjaðar í 2004 og 2005.
Seinnu árini hevur verið dentur lagdur á at fáa vinnufyritøkur at luttaka í verkætlanini.
Í ár hava vinnufyritøkur fingið 44% av játtanini, meðan almennir stovnar hava fingið 27%. PhD verkætlanir hava fingið 16% av játtanini. Granskingarkjarnurnar, sum Fiskimalaráðið setti á stovn fyri 2½ árum síðani, hava fingið 13% av játtanini.
Samanborðið við 2004 og 2005 sæst, at vinnufyritøkur fáa játtað knappa helvt av peninginum í 2006, og er hetta í tráð við tey endamál, vit hava arbeitt eftir seinnu árini. Játtanin til PhD verkætlanir og til verkætlanir hjá teim 3 kjarnunum (biotøkni, framleiðslutøkni og reiðskapstøkni) er økt fyri 2006. Játtanin til aðrar “almennar stovnar” er minkandi seinastu 3 árini.
GG: Nýggju verkætlanirnar fáa J.nr í nýggja árinum (nýggja DocuLive skipan)
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.


text:
Minnist til limagjaldið fyri 2017
Sambært § 3 stk. 3 í viðtøkum felagsins, er limaárið kalendaraárið, so tíðin er komin til at gjalda limagjaldið fyri 2017.
Árliga limagjaldið, ið bert er 100 kr., verður goldið við at flyta peningin á konto nr. 5388-244672 í Arbejdernes Landsbank. Minnist til at viðmerkja navn títt á flytingina.
Hevur tú enn ikki tilmeldað teg sum lim, so gerst tað við at útfylla oyðublaðið HER umframt at flyta peningin.
Ágóðar fyri at verða limur, umframt at stuðla felagnum, eru:
- Kostnaðurin fyri ymsu tiltøkini er munandi lægri, enn hjá ikki limum
- Kostnaðurin á tí, ið barrin selur, m.a. øl, kaffi og kaka, er lægri, enn hjá ikki limum
- Einans limir kunnu atkvøða á aðalfundum felagsins, umframt eisini stilla upp til nevndarval


text:
Ummæli í Dimmalætting/Skáanum 27. oktober 2006.
Endurgivið við loyvi høvundsins.
Herfyri kom tíðarritið »Vencil«, sum hevur undirheitið »Tíðarrit fyri skaldskap á føroyskum«. Eitt slíkt tíðarrit er sjálvandi meir enn vælkomið, eisini tá talan kanska meira er um eitt savnsrit við góðum og minni góðum tekstum á føroyskum, enn um eitt tíðarrit, ið speglar og viðger føroyska samtíð.
Uttan nøkur fororð um endamálið við ritinum, ber illa til at fáa eyga á nakað ávíst rák bæði í teimum týddu tekstunum, ið hava sera ymiskan uppruna, tíð og stað viðvíkjandi, og í teimum upprunaføroysku tekstunum, sum umframt at umboða sera ymisk stílsløg, eisini eru misjavnir í góðsku.
Høvuðsendamálið tykist heilt einfalt vera at útgeva nýggjar og nýyrktar tekstir á føroyskum máli, og hetta sampakkar eisini við at ritið eyðsýniliga er uppkallað eftir V. U. Hammershaimb. Vencil er rúgvusmikið og inniheldur 47 tekstir, sum 22 høvundar hava framleitt.
Perman
Permumyndin tykist nútíðarlig og heimlig við teimum poetisku súkklarunum hjá Tóroddi Poulsen, sum royna at trekkja niðan herðarnar á tveimum rithøvundaligum havnarvarðum; Jóanes Nielsen í eyðkendum appelsingulum brókum og Carl Johan Nielsen í tí ikki mini eyðkenda, men nú horvna hattinum.
Tað globala, sum tað so útspekulerað eitur, tá heimurin og heimbygdin møtast, er eisini umboðað í andlitsmyndunum av ávikavist newyorkaramyndini Ginsberg og havnarmyndini Knúti.
Ebba dugir
Dirvi og sjálvsálit munnu vera umráðandi tilsetningsevni í tí annars so ymiskhættaða cocktailinum av evnum, ið skulu til fyri at skapa eitt listafólk. Men dirvi er sanniliga eisini neyðugt hjá teimum, sum skulu flyta listina yvir í annað mál. Og kanska er tað serliga djarvt at ditta sær í holt við at týða poesi hjá øðrum, har tú umframt kravið um at raka innihaldið neyvt, eisini mást hugsa um at fáa form, ljóðgóðsku, rím og rútmu at samsvara.
Tað var í sambandi við yrkingasavnið »Líkasum«, eg fyrstu ferð gjørdist varug við ta serligu avbjóðingina, sum liggur í týðing av yrkingum og í forvitni keypti eg »Ligesom«. Vakra yrkingin »Nocturne 2« tóktist ómøgulig at týða vegna tær havnar-internu tilsipingarnar. Ber tað til at fáa nakað burtur úr yrkingini, um tú ikki kennir til gamlar havnarsiðir sum fríggingartúrar á Molanum eftir dans í Sjónleikarhúsinum? Svarið valdast, men man í hesum førum vera játtandi, at tað í hesi góðu yrking ber til at fata tað almenna, ella universala, sum býr í sorgblíða minninum um tann upprunaliga villa kærleikan, sum so við og við tálmast av vana og gerandisdegi.
Fleiri av týðingunum av føroyskum bókmentum eru seinastu árini komnar í sambandi við innstillingar til norðurlendsku bókmentaheiðurslønina. Tá Rói Patursson varð innstillaður við omanfyrinevnda yrkingasavni, var tað Ebba Hentze, ið hevði flutt hansara savn yvir í danskt, eins og hon hevur týtt mong onnur yrkingasøvn hjá m.ø. Tóroddi Poulsen og Jóanesi Nielsen. At Ebba Hentze er ein teirra, ið torir og dugir vistu vit av (eisini áðrenn væl uppibornu heiðurslønina), og við teimum 16 fínu týðingunum, ið standa sum eitt lítið savn í tí fyrsta eintakinum av »Vencil«, verður hetta enn einaferð váttað. Hetta er ikki fyrstu ferð, Ebba týðir yrkingar hjá Edith Södergran, og aftur hevur hon megnað at loyst uppgávuna við miklari virðing, kunnleika og eymleika fyri stóra finska symbolistinum, sum man hava eitt serligt pláss í hjarta týðarans.
Úrvalið fevnir um sera ymiskar yrkingar hjá Södergran frá torskildastu symbolismu til eydnuríkasta einfeldi sum í kenslunemandi yrkingini »Eitt ynski«: »Av okkara sólskygdu verð/ ynski eg mær bert ein havabonk/ har ein ketta sólar sær…/ Har hevði eg sitið/ við einum brævi í barmi,/ einum einasta lítlum brævi./ Soleiðis sær mín dreymur út…«.
Vencil inniheldur tilsamans 25 týðingar, ið sum áður nevnt fevna breitt, men tær eru allar góðar og týdningarmiklar, hvørt tað er Hanus Kamban, ið týðir Franz Kafka ella Petur Pólsson, ið týðir Charles Bukowski. Alexandur Kristiansen hevur áður fevnt ógvuliga breitt í sínum týðingum og sama er galdandi fyri hansara týðingar í Vencil, sum umboða yrkjarar úr so ymiskum støðum sum Amerika og Amager, eins og yrkingarnar eru úr ymsum tíðarskeiðum, men Alexandur tykist megna bæði hugkveiktur av stórum alski til poesi og føroyskt mál.
Endaleysar reyvríðingar
»I saw the best minds of my generation destroyed by madness, starving hysterical naked, / dragging themselves through the negro streets at dawn looking for an angry fix…«. Soleiðis ljóðar byrjanin til longu yrkingina »Howl«, sum kendi Beat-høvundurin Allen Ginsberg skrivaði og framførdi í 1955.
Ein yrking sum í fyrstani tykist bæði enda- og meiningsleys í síni manisku uppreksan av merkiligum hendingum, persónum og støðum, men sum veksur í týdningi og dýpd hvørja ferð, hon verður lisin. Í grundini hevur tað ikki verið lætt at ímynda sær júst hesa yrkingina á føroyskum. Eitt er, at hon er so kend í sínum amerikanska upprunalíki, men nakað annað er, at hon er so óskikkilig og ljót, sum vit her á landi sjáldan eru von við á prenti; ikki minst tá talan er um vissar samkyndar aktivitetir, sum vit næstan bara hoyra um, tá sonevnd gudilig í pseudovísindaligum greinarøðum við keldulista à la Kim føla troyttandi trongd til at pápeika fyri okkum øðrum ógudiligu (?!) hvat er náttúrligt og gudiligt og gott.
Merkiligt nokk riggar yrkingin sera væl á føroyskum í framúrskarandi týðing Gunnar Hoydals, hvørs glataðu heilar: »svølgdu eld í sminkaðum gistingarhúsum ella drukku terpentin í / Paradise Alley, deyðanum, ella sendu sínar / kroppar gjøgnum reinsanareldin nátt eftir nátt / við dreymum, við drøggi, við vaknandi marrum, rús- / drekka og snilli og endaleysum reyvríðingum«. Seinasta orðingin er dømi um eina lutfalsliga tulkandi týðing av orðingini »endless balls«, sum tó ivaleyst man vera í ond Ginsbergs.
Yrkingin »Ýl« breiðir seg yvir 14 síður í Vencil og er býtt upp í 3 partar, har fyrsti partur snýr seg um hendingar, ið Ginsberg var fyri síðst í 1940’unum og fyrst í 1950’unum, tá hann livdi tað villa lívið og møtti eini ørgrynnu av yrkjarum, jazz-tónleikarum, misnýtarum, psykiatriskum sjúklingum osfr. Í hesum partinum kann man veruliga tosa um eina rúgvu av konkretum tilsipingum, ið at kalla eru ómøguligar at skilja uttan tilhoyrandi frágreiðing. Eitt dømi er reglan: »sum vórðu burturvíst úr listaskúlum fyri ørskap & / fyri at skriva fúl fagnarkvæði á gluggarnar í / skallanum«, ið sipar til eina av orsøkunum til, at Ginsberg varð tveittur út úr Columbia University, sum skal vera, at hann skrivaði ónæriligheitir um rektaran á sítt skitna kollegiuvindeyga. Annar partur av yrkingini finst at siðmenningini og at framfýsna ídnaðarsamfelagnum, ið manifesterar seg í óhugnaliga avgudinum Molok, ið sambært bíbliusøguni kravdi børn sum offur. Í triðja parti broytist tónin og gerst eymligari. Hesin partur er vendur til vinmann Ginsbergs, Carl Salomon, sum hann møtti, tá hann var og vitjaði mammu sína í einum sinnisjúkrahúsi.
Gunnar Hoydal hevur framt eitt satt bragd við at føroyska hesa yvir 50 ára gomlu Beat-yrkingina, ið tykist yngri enn nakrantíð í sínum nýggja málbúna.
Seinmodernistarnir
Carl Johan Jensen roynir sítt besta fyri at fáa ringa fólkaeydnu, men tað rínir ikki ordiliga við hjá yvirritaðu, sum dámar at lesa hansara yrkingar, eisini tær torskildu, sum ljóða so væl og eisini ritroyndirnar, ið fáa tankarnir at fjakka fjálturstungnir, serliga tá okkurt skal eitast at vera eyðvitað.
Yrkingarnar hjá Tóroddi Poulsen ljóða eisini so væl, og melankolski tónin er til at kenna aftur frá eldri yrkingarsøvnum: »Eg spældi kontrabass / gjørdan úr beinum / eg gekk við / í mínum fyrrverandi lívum // tú sagaði brettini / sum vuksu og vuksu á háhúsunum / ið tónarnir hildu saman«.
Stuttsøgan hjá Oddfríði Rasmussen er serstakliga undirhaldandi við sínum stuttliga blandi av søgn, pátrúgv, langt úti framtíðarsøgu og at síggja til faktuellum, men absurd óálítandi detaljum. Henda søgan er uttan iva tað íkastið, sum umframt Howl frá 1955 og gomlu grunnishøvdauppskriftina hjá Mariusi Johannesen, tykist mest nútíðarligt í hesum savni, sum eisini inniheldur tekstir, hvørs góði málburður ikki hjálpir í mun til dustmiklu kensluna, tú fært, tá tú lesur teir.
Surrealistiska stuttsøgan hjá Sólrun Michelsen er áhugaverd og væl skrivað og sama er galdandi fyri sosialrealistisku stuttsøguna hjá Arnbjørn Ó. Dalsgarð. Sámal K. Jacobsen er bókmentaliga skyldur við rithøvundar sum Bret Easton Ellis og Jan Sonnergaard, og hansara stuttsøga hevði verið enn betri og nógv meira effektivt óhugnalig uttan tann avdúkandi endan.
*
At satsa upp á breidd hevur somu fyrimunir, sum vit sóu á ólavsøkuframsýningini fyrr í tíðini, at framsýningin verður meira fjølbroytt, eins og tað er stuttligt at síggja nýggj og óroynd listafólk hanga undir liðini á teimum kendu. Hóast hesar fyrimunir, hevði útgávan staðið seg betur sum heild, um ritstjórnin var eitt lítið sindur strangari í sínum úrvali. T.d. tóktust yrkingarnar hjá debutantinum Rannvá S. Johannesen um evnaríkar nóg so feskar, eins og tekstirnir hjá Bárði Persson og Oddvør Johansen hava ov lítið upp á seg.
Kinna Poulsen


text:
Hóast nógvar sendingar kunnu sendast talgilt, t.d. gjøgnum teldupost, kann tað í ein ávísan mun vera tørvur á at senda vanlig brøv við postinum. Tað kann t.d. vera eitt ynski um at leggja dent á ein boðskap, ella um man bert kennir poststaðin hjá móttakaranum. Tað kann eisini vera so, at onkrir kundar ynskja brøv við yvirlitum ella rokningum og fegin vilja gjalda eyka fyri hesa tænastu.
Elektron hevur framkomna útgerð at skriva út brøv við, at leggja í brævbjálva og hevur regluligar koyringar hvønn dag. Vit kunnu taka okkum av tínum brøvum, so tær ikki nýtist at hugsa um koyringar, at røkja printara, postmerkitól, brævbjálva- og pappírsgoymslu, sum kann vera kostnaðarmikið.
Setið tykkum í samband við okkum um eitt óbindandi prát um júst tín tørv hesum viðvíkjandi. Vit hava egnar mennarar innan ritbúna og greining, sum eru fúsir at hjálpa við næstan hvørjari sum helst uppgávu.
Telefon 345200 ella teldupost sd@elektron.fo
Send okkum tína fílu og alt er avgreitt! Tað er eingin orsøk til, at tit sum fyritøka ella stovnur nýta dýrabara tíð at útskriva og pakka stórar nøgdir av brøvum, tí hetta kunnu vit gera lætt og bíliga fyri tykkum.
Okkara prenttænasta avgreiðir í dag nærum helmingin av øllum brævbjálvum, ið verða sendir við postinum frá fyritøkum og stovnum í landinum.
Tú sleppur undan at útskriva, pakka og eftirviðgera brøv ella annað tilfar, ið skal sendast til kundar og viðskiftafólk.
Arbeiðsorka, ið áður hevur verið nýtt til at umsita pappír og brævbjálvar, keypa inn tilfar og goymslustýring, verður leysgivin til annað virðisøkjandi arbeiði.
Stórrakstur okkara heldur útreiðslunum niðri, og tí sparir tú pening við at prenta og senda tilfar gjøgnum okkum, tí vit gera arbeiðið fyri teg - frá prent til tað er sent.
Móttakarar, ið eru tilmeldaðir Mínboks, kunnu fáa tilfarið sendandi í Mínboks og spara tit harvið bæði tilfar og porto.
Við framkomnum prent- og pakkimaskinum kunnu vit veita dygdargott litprenttilfar í stórum ella smáum uppløgum - skjótt og bíligt.
Prent av brøvum, faldarum og annað tilfar í A3, A4 og A5 stødd.
Prent av brøvum, faldarum og annað tilfar í góðsku frá 80 - 250 gramm.
Prent, falsing og heft tilfar í A3 til A6 stødd.
Pakking av rokningum, kontoavritum, fráboðanum o.ø. í C4, C5, M5 og M65 bjálvum.
Sampakking av brøvum og tilfari í sama brævbjálva.


text:
Triðja bókin um Sakarias, sum eigur ein...
Triðja bókin um Sakarias, sum eigur eina ommu, sum ikki er sum ommur flest.
Um stórbýarbarnið Sakarias og uppliving...
Um stórbýarbarnið Sakarias og upplivingar hansara við vinum og familju.
Sakarias og hini er fyrsta av fimm bóku...
Sakarias og hini er fyrsta av fimm bókum um drongin Sakarias, ið veksur upp saman við mammu síni og tveimum eldri beiggjum.
Røðin um Sakarias er søgur úr gerandisd...
Røðin um Sakarias er søgur úr gerandisdegnum um stórbýarbarnið Sakarias og upplivingar hansara við vinum og familju.
Onnur bókin í røðini um Sakarias
Onnur bókin í røðini um Sakarias


text:
Triðja bókin í røðini um dreingin Tsats...
Triðja bókin í røðini um dreingin Tsatsiki
Einki er líka stuttligt, sum tá ið Tsat...
Einki er líka stuttligt, sum tá ið Tsatsiki var lítil. mamman og Gøran bara skeldast, og grannin von Rumparhol gremur seg um alt. Og genturnar &iac...
Fjórða bókin um dreingin Tsatsiki
Fjórða bókin um dreingin Tsatsiki
Fyrsta bókin í røðini um dreingin Tsats...
Fyrsta bókin í røðini um dreingin Tsatsiki.
Á griksku oynni hjá Tsatsiki er einki, ...
Á griksku oynni hjá Tsatsiki er einki, sum tað var. Pápi Tsatsiki skyldar bankanum pengar og umhugsar at selja bæði olivinlundina og hotelli&...
Onnur bókin um dreingin Tsatsiki
Onnur bókin um dreingin Tsatsiki
Fimta bókin í røðini um dreingin Tsatsi...
Fimta bókin í røðini um dreingin Tsatsiki


text:
Ægir 40 ár
Tann 12. januar 1975 var stovnandi aðalfundur av svimjifelagnum Ægir í Klaksvík. Fundurin var í gomlu fimleikarahøllini og
har vóru umleið 150 fólk til fyrsta aðalfundin. Har var ymiskt á skránni, eitt nú bleiv navnið Ægir valt, sjá Gerðabók herundir.
Í fyrsti nevndina komu hesu:
Poul Nolsøe 127 atkvøður
Jógvan Ellinsgaard 113 atkvøður
Magnus Mikkelsen 108 atkvøður
Helgi Laksafoss 105 atkvøður
Jóannes Klein 108 atkvøður
Til tiltakslimur vóru vald Anna Stampe og Símun Absalonsen.
Á sjálvum 40 ára stovningardegnum er Ægir farin til Ísland á venjingarlegu og til eina kapping seinni í vikuni, meira um tað ferðuna seinni.
Í februar ella mars verður stór veitsla, har núverandi, gamlir svimjarar, nevndarlimir, sponsorar og onnur vera við og ígjøgnum alt árið 2015 verður 40 ára dagurin markeraður.
Her mynd av 1. og 2. liðnum hjá Ægir, sum fór til Ísland í ódnarveðrinum ídag.
SáH


text:
Heimadýr
Heimadýr eru spøk dýr, sum vit hava at stytta okkum stundir við. Menniskjur aldu fyrstu dýrini fyri uml. 12.000 árum síðan at fáa kjøt og mjólk, men heimadýr hava vit bara havt í eini 4-5000 ár. Um 2000 f.Kr. tamdu egyptarnir bæði kettur og hyenur. Teir tamdu leyvur og høvdu tær sum heimadýr. Vanligastu heimadýrini eru nú hundur og ketta. Súgdýr eru ófør at hava sum heimadýr. Tey eru alskin og trúgv. Serliga virðismikil heimadýr verða ald, tí undan teimum fæst tað besta slagið. Næstan øll dýr kunnu vera heimadýr, eru tey í búri, men tey óvanligu heimadýrini mugu hava serliga røkt, og tann, ið eigur, má vita, hvussu ið hesi dýr liva vill. Ofta krevst serligt loyvi at hava tey.
Kanariufuglar eru vældámd heimadýr, tí teir láta so fagurliga. Pappageykar, beostarar og aðrir búrfuglar kunnu læra at herma eftir fólki. Ein afrikanskur gráur pappageykur var tann fuglur í heiminum, ið best dugdi at herma, han dugdi fleiri enn 800 orð. [1]


text:
Karnitin transportara trot
– Carnitine Transporter Deficiency (CTD)
1. Hvat er karnitin og hvaðani kemur tað?
Stórar nøgdir eru at finna í kjøti. Mannakroppurin kann eisini gera karnitin, serliga livurin. Karnitin er sostatt ikki at rokna sum eitt vitamin.
2. Hvat brúka vit karnitin til?
Karnitin er neyðugt til tess at flyta langar fitisýrur inn í mitochondriirnar. Tá ið
fastað verður, og øll kolhydratir (og glykogen = stívilsi, sum er goymsluhátturin hjá kolhydratum) longu eru brúkt, fara kyknurnar, serliga vøddakyknurnar, at niðurbróta fitisýrur ístaðin til tess at gera orku. Hetta verður gjørt í einum serligum parti av kyknuni, vit rópa mitchondriirnar. Ein dupultur membranur er uttanum mitochondriirnar. Tær langu fitisýrurnar sleppa bert ígjøgnum hesar membranir, tá ið tær eru bundnar at karnitini. Tí steðgar orkuframleiðslan, um ikki nóg mikið er til av karnitini. Karnitin hevur eisini aðrar leiklutir, serliga í evnisskiftinum í mitochondriunum. Eisini eru tað aðrar sjúkur umframt CTD, sum kunnu hava við sær lágt karnitin í blóðinum.
Trýst her fyri at lesa meira...
3. Hvat er ein karnitin transportari?
Til tess at fremja sín leiklut, má nøgdin av karnitini í kyknunum vera rættiliga
høg. Fyri at koma upp á hesa nøgd, er neyðugt við einum aktivum flutningi av
karnitini úr blóðinum inn í kyknurnar. Hetta er uppgávan hjá einum serligum
karnitin transportara, sum er eitt eggjahvítaevni, sum situr í kyknumembraninum.
Hetta sama proteini hevur eisini til uppgávu at fáa tað karnitini, sum lekur úr
blóðinum út í landið, inn aftur í blóðrenslið. Um tað er eitt brek við hesum
karnitin transportara, sum verður arvaður eftir sonevndari víkjandi arvagongd
(autosomalari recessivari), missa vit í stóran mun karnitin gjøgnum nýruni.
Soleiðis kemur kroppurin í karnitin trot.
4. Klinisk tekin upp á CTD.
Tá ið fasta verður, fellur blóðsukurið. Evnisskiftið í heilanum verður ávirkað, og heilakyknur hovna og verða skaddar. Pacemakarakyknur í hjartanum tykjast eisini at vera viðkvæmar fyri afturvendandi tilburðum við lítlari orku. Tað feitt, sum ikki kann verða brúkt í mitochondriunum, verður goymt í livur, vøddum og hjarta.
Bráðdeyði hjá smábørnum, óvit, krampar, vánaligur trivnaður, linir vøddar, seinka rørslumenning, afturvendandi infektiónir, blóðmangul, ilt í búkinum og leyst lív eru millum sjúkueyðkennini. Smábørn kunnu gerast óklár, um tað er so langt millum máltíðirnar sum einar 4-6 tímar. Hjá eldri børnum kunnu 8-10 tímar vera millum máltíðirnar, alt eftir orku og tørvinum, sum verður øktur, tá ið tey hava fepur ella eru likamsvirkin.
Sjálvt tá ið tey fáa nóg mikið at eta og fáa karnitin ískoyti, er orkuframleiðslan í vøddunum tálmað. Tí verður áhaldnið minni og væntast kann veikleiki eftir bert eitt sindur av likamsvirkni. Áhaldnistoleransan vil vera ymisk hjá teimum einstøku og viðhvørt eisini ymisk hjá sama persóni, alt eftir hvussu nógv karnitin og kolhydrat er tøkt í kyknunum.
Gevið gætur: Sjúkan kann vísa seg millum 1 og 7 ára aldur við tekin til hjartabrek (veikt hjarta). Í ungdómsárunum vísir sjúkan seg ofta við deyðiligum rútmuólagi í hjartanum og við vøddaveikleika ella vøddapínu.
5. Viðgerð av CTD.
Tað eru tríggjar lættar meginreglur fyri viðgerðini:
A) Støðug og reglulig inntøka av karnitini 3-4 ferðir um dagin.
B) Ansa eftir
- ikki at fasta ov leingi
- at fáa regluliga inntøku av kolhydratum
- at best er at eta kolhydratir, sum upptakast (lavt glykemisk indeks!)
- at eta eyka protein fyri at javna tað aftur, sum verður niðurbrotið til
at gera glukosu, tá ið fastað verður
- at minka um inntøkuna av langum fitisýrum.
C) Ansa eftir ov strævnum likamsvirkni.
Við hesum átøkum ber til at sleppa undan, at støðan versnar, og framtíðarútlitini eru góð. Menningin av andsevnunum vil vera normal, meðan rørslumenningin kann verða nakað seinkað.
Ulrike Steuerwald, e-mail: usteuerwald@web.de. February 2006 (endurskoðað í august 2009)
Lat aftur...
Hvat er eitt normalt carnitininnihald í blÓÐinum?
Trupul spurningur, tí tað finnast so mong ymisk laboratoriir og mátihættir við hvør sínum normaløki. Í niðanfyristandandi talvu síggjast tey í Føroyum vanligu mátaðu tøl:


text:
Føroyska Sjómansmissiónin
13.12.2016 - 10:27
Fiskur > Vinna & Tøkni > Fiskivinna
Soleiðis tekur skiparin á Skálafossi, Bjarni í Skálum til, tá hann úttalar seg um teirra fiskiskap undir Føroyum.
- Tað er nógv ætið at síggja bæði á ekkoloddinum og í trolinum og fiskurin er feitur, men nøgdin av fiski kundi verið meiri, sigur Bjarni.
Í gjár landaði Skálafossur 380 kassar í Havn. Meginparturin var av toski, hýsu og flatfiskur, sum teir høvdu fingið vestanfyri.
Bjarni sigur, at árið hjá Skálafossi er brúkuligt. Tað er umleið eitt miðalár til veiðu og prís.
Hann sigur eisini, at árið hjá Skálafossi og hjá fleiri av trolbátunum kann deilast upp í tíðarbil.
Frá novembur til mars plaga teir av royna eftir havtasku. Í ár hevur tó verið smáligt við havtasku, og tí hava fleiri av trolbátunum fiskað tosk og annan fisk nú í november og desember.
Í apríl fiska teir mest tosk. Vanliga liggja teir í mai.
Í juni, juli og august royna teir á Landleiðini, har teir á ávísum økjum sleppa inn á seks fjórðingar. September og oktober er vanliga ikki nógv drift.
- Trolbátarnir hava ikki nógvar dagar, so vit royna at fáa sum mest burtur úr teimum uml. 150 døgunum vit hava at royna í, sigur Bjarni.
Við Skálafossi eru tríggir mans. Tað er nóg mikið við tí fiskiskapi sum teir hava nú.
- Vit eru tríggir ungir og raskir menn, sum allir hava skipsføraraútbúgving, so hetta eiga vit at klára.
Eg eri skipari, maskinmeistari, kokkur, ja, og reiðari, so orna hinir restina, sigur Bjarni og flennir hart og hjartaliga.
Tað er Sp/f Skálafossur í Vestmanna sum eigur Skálafoss.
Meira frá Føroysku Sjómansmissiónini sæst her


text:
Varða teg fyri Netbanka-innbrotum
Eingin keta er sterkari enn veikasta liðið, so ansa eftir, at tín telda ikki verður veikasta liðið.
Tú hevur ábyrgdina av tíni egnu teldu.
Peningastovnarnir dagføra áhaldandi sínar telduskipanir fyri at verja okkum øll ímóti teldusníkum - dagførir tú tína teldu?
Her sært tú, hvussu tú tryggjar teg ímóti netbanka-innbrotum:
- Nýt eitt antivirusforrit, sum verður dagført sjálvirkandi og altíð er virkið.
- Trygdardagføringar til telduna skulu altíð setast í verk. Nýt herundir dagførd forrit av Java, Adobe Flash Player og Adobe Acrobat Reader.
- Nýt ein persónligan firewall á telduni.
- Trýst ikki á leinkjur og lat ikki viðfestar fílur upp, sum tú fært umvegis teldupost, um tú ikki veitst, hvør sendarin er.
- Ansa eftir følskum teldupostum – “phishing” teldupostum – har ið sníkar siga seg vera td Nets, Visa, ella Mastercard
- Kanna tínar kontur javnan. Set teg í samband við tín peningastovn beinanvegin, um okkurt er skeivt.
- Hevur tú illgruna um at virus er á telduni, so skalt tú bíða við at brúka netbankan, til trupulleikin er loystur.
- Ver sera varin við at lata tínar persónligu upplýsingar umvegis netið – t.d. í telduposti ella umvegis onkra heimasíðu.
- Tak bert niður forrit frá netinum, sum eru frá álítandi keldum og heimasíðum
- Ansa væl eftir tínum loyniorðum. Tey skulu vera torfør at gita. Nýt tí ikki føðingardag og annað slíkt sum loyniorð.


text:
Mahatma Gandhi segði einaferð “The best way to find yourself is to lose yourself in the service of others.” (Besti hátturin at finna teg sjálvan er at missa teg sjálvan burtur í tænastu til onnur).
At gera mun, vera til nyttu ella vera ein hjálp ella stuðul hjá einum øðrum menniskja, er í ymiskum samanhangum mett at vera ein av orsøkunum til vælveruna hjá okkum.
Kenslan av at gera mun, gevur í mínari verð, lívinum størri meining. Á sama hátt sum tað hevur týdning at hoyra til, at megna og at vera sjálvbjargin, hevur hendan kenslan av at kunna vera til gagns ella hjálpa øðrum og vera til nyttu týdning fyri menniskja.
Í dagliga arbeiðinum sum námsfrøðingur, hevur tað tískil týdning at arbeitt verður miðvíst við, at tryggja, at øll børn hava ella varðveita kensluna av, at tey kunnu gera mun. Hetta er eitt sera einfalt hugtak. Tað snýr seg ikki um at loysa allar trupulleikar hjá einum øðrum menniskja, men tað kann verða okkurt so einfalt, sum eitt smíl í tí røttu løtuni.
Eitt tað besta við at búgva í Føroyum er, kenslan av at “eg kann gera mun”. Hetta er í stóran mun orsøkin til, at eg velja at vera verandi.
At tað er so mikið stutt millum “valdsharran” (politikkaran) og meg gevur mær tann tryggleika, at til ber, at ávirka tær avgerðir, sum vera tiknar. Kósin er kanska skeiv í løtuni - við kommunusamanleggingum tykist avstandurin millum borgaran og politikkaran at økjast, og samstundis gerst tað minni týðuligt, hvussu løgtingið og landsstýri tekur avgerðirnar. Her hevði tað verið betur um tað var meira gjøgnumskygd, hvussu avgerðir blivu tiknar. Hetta hevði viðført, at vit borgarar, høvdu størri forstáilsi og innlit í avgerðunum.
Eg havi einki móti at gjalda skatt til eitt samfelag, um peningurin bleiv nýttur til skilagóðar íløgur, íløgur sum hjálpa borgaran í samfelagnum, sum eg eri partur av.
Hetta hevur tó ikki verði týðuligt seinastu árini. Hesi árini tykist tað meira og meira, sum um eg skal gjalda fyri, at onnur - annars vælbjargað, skulu sleppa undan. Hetta niður lagar felagsskapin, sum eitt samfelag annars er.
Eg hevði væl tíma at goldið meira um heilsuverk, børn, ung og tey eldru fingu betur kor. At veita skattalættar fyri síðani at pína hesi, gevur als ikki meining.
Vit vera glaðari um vit sleppa, at gera mun.


text:
Imelda Marcos
Imelda Remedios Visitación Trinidad Romuáldez-Marcos (f.2. juli 1929 í Manila, Filipsoyggjar) er einkja eftir Ferdinand Marcos, fyrrverandi forseta á Filipsoyggjum.[1][2] Áðrenn hon bleiv gift við Ferdinand Marcos var hon ein songkvinna og modell. Maður hennara varð ákærdur fyri at hava myrt Benigno Aquino, Jr., sum førdi til EDSA kollveltingina, sum førdi til at Ferdinand og Imelda Marcos máttu rýma av landinum. Eftir at Ferdinand var deyður, gav Corazon Aquino amnesti til Imeldu og familju hennara. Imelda Marcos hevur síðan verið aktiv í politikki, og varð vald í Umboðsmannahúsið fyri flokkin Leyte í 1995 og aftur í 2010 fyri Ilocos Norte. Hóast fleiri ákærur um korrupsjón, so hevur hon megnað at sloppi undan fongsulsdómi, og hetta hevur givið henni eyknevni Stál-summarfuglurin.
Keldur[rætta | rætta wikitekst]
- ↑ Katherine Ellison, Imelda, Steel Butterfly of the Philippines, McGraw-Hill, New York, 1988. ISBN 0-07-019335-5
- ↑ Imelda: a Story of the Philippines, Beatriz Francia


text:
Mynd Krevur Samtykki
Undir heitinum Mynd krevur samtykki fer eitt nýtt upplýsingar átak ígongd hesa vikuna.
Tað eru Fólkaheilsuráðið, Føroya Politi, Amnesty International og Sig frá/Almannamálaráðið, sum í felag skipa fyri átakinum.
Tey eru alsamt fleiri børn og ung, sum verða útsett á alnótini, tí at nakinmyndir av teimum fara í umferð. Myndirnar kunnu vera stolnar ella tiknar, uttan at persónurin veit av tí, t.d. í einum skiftingarrúmi, ella tað kann vera ein mynd, sum er send og ætlað einum ávísum persóni, men sum endar í skeivum hondum, ella í hevnisøku verður deild uttan samtykki. Sambært løgregluni er hetta eisini ein stórur trupulleiki her í Føroyum.
Samtykki samstarvið byrjaði seinasta summar, við átakinum Sex krevur samtykki. Og nú er so tíð til “Mynd krevur samtykki”, og endamálið er at varpa ljós á, at mynd uttan samtykki er brot á kropsliga sjálvræðið hjá tí einstaka.
Vit vilja varpa ljós á, at tað er ólógligt at deila myndir á netinum uttan samtykki. Tað eru tað nógv, sum ikki vita, men kanska verri - nógv sum vita og ikki virða. Tað er neyðugt hjá okkum at tosa um talgilda mentan og dannilsi, um rættindi á netinum og um galdandi lógarkarmar. Somuleiðis er ikki minst týdningarmikið at tosa um virðiliga og siðiliga framferð, og hvussu vit fara at yvirfyri hvør øðrum.
Nógv halda, at tað bert er ein ósek mynd á netinum, men um viðkomandi er undir 18 ár og myndin verður deild uttan samtykki, so er talan um barnaporno. Tey flestu kenna ikki avleiðingarnar av at deila eina nakinmynd.
SAMTYKKI skal gevast tvær ferðir. Tú skal hava SAMTYKKI fyri at taka myndina og SAMTYKKI fyri at deila myndina. At tú hevur fingið eina mynd sendandi merkir ikki, at tú harvið hevur rætt at deila hana.
Á Facebook síðuni Samtykki og øðrum talgildum miðlum verður stuttur lýsingarfilmur at síggja, har ungur maður verður avmyndaður nakin, og vinfólk deila myndina. Vit heita á fólk um at deila lýsingarfilmin, umframt at tora taka prátið bæði foreldur, børn og ung sínámillum.
Átakið er skipað soleiðis, at stórar plakatir verða hongdar upp kring landið, eins og gjørt varð í fjør í sambandi við Sex krevur samtykki. Vit skjóta átakið í gongd í dag, sama dag sum G! Til ber at hitta umboð fyri “Samtykki Samstarvið” og práta meira um evni.
Harumframt heita vit á fólk um at brúka hashtaggið #samtykki.


text:
Fyrst er prát við Rúna Højgaard um hvussu hann og familjan upplivdu sólarmyrkingina, sum varð 20. mars. Síðani greiðir Jógvan á Lakjuni frá um tað føroyska málið. Eisini tosar hann um abba sín Victor Danielsen sum hevur umsett Bíbliuna. Til seinast hoyra vit Vinjard Magnussen greiða frá hansara uppliving av sólarmyrkingini.
Vertir: Preben Hansen og Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
- Dagur 1
-
Aftaná at vera farin í land av Norrönu, kundi tú valt at steðga á, á Seyðisfirði og kanna umráðið – Her er m.a. eitt áhugavert lítið tekniskt savn at síggja. Síðani koyrir tú til Egilsstaðir – á vegnum hevur tú møguleikan at steðga á – inn í millum, fyri at síggja áir og fossar, ið liggja fram við. Tá tú hevur hugt teg íkring á Egilsstøðum koyrir tú ígjøgnum fruktagóða Jökuldalin og síðani heldur tú áfram niðan á Möðrudalsheiði, sum er oyðimarkakend fløta. So koyrir tú víðari yvir Hólssand móti Dettifossi – mætasta fossinum í Íslandi. Næsta vitjan verð ur í Ásbyrgi, sum hevur skap, sum hestaskógvur, áðrenn tú koyrir til Húsavíkar. Høvi verður, at spáka ein túr á hugnaliga havnarøkinum ella gera eina vitjan á bygdasavninum ella hvala savninum, áðrenn tú skrivar teg inn á gistingarhúsið. Um kvøld ið er møguleiki at fara á „hvalasafari“.
- Dagur 2
-
Um morgunin vitjar tú merkisstøðini við Mývatn – Kraflu, gosfjallið, sum seinast goysti í 80´inum – svávulhyljarnar í Námaskarði og Dimmuborgir. Á middegi leggur tú leiðina til Góðafoss , guðanna foss – sum er ein fragd fyri eygað. Síðani heldur tú áfram til Eyjafjörð og steðgar ein løtu í hugnaliga býnum Akureyri, ið ber heitið:“Høvusstaðurin í Norði”. Eitt frálíkt hugskot hevði verið at vitja vakra botaniska urtagarðin. Býurin hevur avbera góðar handilsmøguleikar m.a. ídnaðarútsølu av ull. Nú hevur tú tvinni val, antin at koyra yvir skarðið á Øxnadalsheiði beinleiðis til Skagafjørð og bygdina Sauðárkrók ella fert tú ein langan, men áhugverdan umveg til Dalvík og Ólafsfjørð. Tá kannst tú koyra víðari til Siglufjørðin, har tú kannst vitja áhugaverda savnið um sildaframleiðslu. Aftaná vendir tú nøsina ímóti Siglufjørðinum, har tú gistir.
- Dagur 3
-
Í dag hevur tú møguleikan at fara til „River Rafting“ í Skagafirði. Hetta tekur minst 3 tímar, so tað avmarkar tíðina tú fært seinnapartin, men tað er ein heilt serstøk uppliving. Áðrenn farið verður av Skagafirði er møguleiki at vitja torv hússavnið í Glaumbær, sum hevur røtur aftur í 19-hundrað talið. Ferðin heldur áfram eftir høvuðsvegnum til bygdina Blönduós og framvið strondini til skarðið um Laxárdalsheiðið. Tú kannst koyra víðari umvegis Skógaströnd til Snæfellsnes hálvoynna, har møguleiki er at hvíla eina løtu í vøkru bygdini Stykkishólmur – áðrenn koyrt verður ígjøgnum nakrar fiskivinnubygdir til endan av hálvoynni – og møguleiki er at hóma Snæfellsjökul, um veðrið er til vildar. Viðmælt verður at gera ein túr til Arnarstapi, har riturnar reiðrast millum tær ótrúðligu basalt-súlurnar, áðrenn innskriving á gistingarhúsinum í Búðir.
- Dagur 4
-
Í fystu atløgu koyrir tú á suðursíðuni á hálvoynni ígjøgnum grasgrógvið landslag til tú kemur til bygdina Borgarnes. Her hevur tú møguleikan at gera eitt val. Um tú ynskir at síggja meira av Guðs skapanarverkið, verður viðmælt at tú vitjar Borgarfjarðar sýðslu, har kannst síggja støð sum Deildartunguhver, ið hýsir størstu heitu keldu Íslands – framleiðandi 180 litrar av næstan kókandi vatnið í minuttin. Eisini sært tú Hraunfossar, sum er røð av smærri áum, ið spríkja fram úr grótbræðingini og samlast í eina størri rennandi á. Síðani koyrir tú framvið Hvalfjørði til Reykjavíkar. Møguleiki er eisini at leggja leiðina um – og koyra beinleiðis frá Borgarnesi til Reykjavíkar, um tær hóvar at hava meira tíð í høvuðsstaðnum. Í báðum førum kannst tú nýta tíðina at vitja kenda Bláa Lónið og fara ein túr útí bláa, mineralríka vatnið. Eisini kundi tú farið tær ein túr á hestbaki, beint uttan fyri Reykjavík. Gisting í Reykjavík.
- Dagur 5
-
Koyr til Tingvallir, har gamla uttandura-lóggávutingið hevur sín grundarstein. Hetta er eisini eitt umráðið við stórum jarðfrøðiligum áhugað og tú fært møguleikan at ganga ein túr gjøgnum stóru rivurnar. Herfrá heldur tú leiðina áfram yvir skarðið Lyngdalsheiður til bygdina Laugarvatn og hagani til økið við Geysir har víðagitna heita keldan Strokkur, sendir kókandi vatn himmalhøgt áleið hvønn 5 minutt. Næst á skránni er ein vitjan við Gullfoss, ið er skýrdur at vera av vakrastu fossum Íslands. Higani fylgir tú suðurstrondini móti eystan og steðgar við Seljalandsfossin. Gist verður á lítlum, men sera hugnaligum gistingarhúsi.
- Dagur 6
-
Á morgni leggur tú kósina móti Skógafossi og hugnaliga býarsavninum í bygdini Skógar. Næsti støðgur er í fuglaberginum Dyrhólaey (opið aftaná 25. juni) har lundar halda til fram ímóti miðjum august – Lítla bygdin Vík, verður eisini vitja.
Síðani koyrir tú yvirum gjøgnumvataðu fløtuna við Mýrdalssandin til Kirkjubæjarklaustur og hagandi áfram eystureftir. Á vegnum verður høvið at steðga á Dverghamri, við sínum basalt-røðum. At enda kemur tú fram til Skaftafell tjóðlund, har við mælt verður at brúka eitt sindur at tíð. Ein gongutúrur til Svartafoss (1½ tími)er næstan ein treyt. Seinasta hæddarpunkt á hesum degi er jøkul-lóneyga Jøkulsárlón. Í stóra pollinum flóta veldug ísfjøll íkring, og møguleiki er at sigla við báti ímillum tey, soleiðis at tú hevur høvi at uppliva hesi – minni enn eitt hanagleiv frá bátinum. Aftaná koyrir tú til bústaðin í Höfn økinum.
- Dagur 7
-
Um morgunin er møguleiki at fara túr á kavaskutara á sjálvum Vatnajøkuli. Dagurin er yvirhøvur friðsælur, serliga tá tú koyrir framvið eysturfirðunum við tí vakra landslagnum. Ein áhugaverd vitjan á leiðini er Steinsavnið hjá Petru, sum liggur í lítlu bygdini Stöðvarfjörður. Her sært tú ein urtagarð og eitt hús fult av fagurlittum íslendskum hálv-gimsteinum. Eftir at hava koyrt runt firðirnar, legg leiðina til Fagradalsskarðið víðari til Egilsstaðir, týðningarmesta býin í Eysturíslandi, (her er eisini ein góður svimjihylur, sum er eina vitjan verdur). Gistin í ella nær hendis Egilsstøðum.
- Dagur 8
-
Um morgunin koyrir tú aftur til Seyðisfjarðar og umborð á Norrönu.


text:
Føroyar og ES fundast í Tórshavn um granskingarsamstarv
Mentamálaráðið var í dag vertur fyri fundi í samstarvsnevndini fyri granskingarsáttmálan millum Føroya og ES.
Á fundinum varð umrødd luttøka Føroya higartil í Horizon 2020, ið er felags evropeiska rammuskráin fyri gransking. Tað vísir, at millum tey yvir 40 luttakandi londini í Horizon 2020 er Føroyar tað landið, sum lutfalsliga fær flest umsóknir játtaðar.
Sum dømi um góðu gongdina nevndu ES umboðini, at játtanir til føroyskar granskarar svara til 50 evrur fyri hvønn íbúgva, samanborið við miðal fyri ES limalondini, ið er 41 evrur.
Komið er nú hálvvegis í tíðarskeiðinum fyri Horizon 2020 (2014-2020) og ES kervið er við at leggja karmar og raðfestingar fyri seinni helvtina. Føroyska sendinevndin legði dent á týdningin av at varðveita eina greiða áherðslu á gransking og nýskapan innan havtilfeingi. ES umboðini gjørdu vart við, at fleiri ótroyttir møguleikar eru hjá Føroyum at gagnnýta, serliga fyri smærri fyritøkur og stuðul til flytføri hjá granskarunum, bæði til og úr Føroyum.
Mynd: Poul Geert Hansen, Elin Mortensen, Kostas Glinos, deildarleiðari hjá ES nevndini, Anne Haglund Morrissey, ráðgevi hjá ES nevndini, Kristianna Sjóvará, Annika Sølvará, Kate Sanderson og Martin Næs.


text:
"You'll never walk alone"
18 ára gamla Rebekka Fuglø, ein av fremstu rennarunum í Føroyum, vann sítt fyrsta gullmerki í kapping á Norðoyastevnu í 2003, sum 10 ára gomul. Fá ár seinni, gjørdist Gutti venjari hennara. Rebekka helt eina rørandi og viðkomandi røðu fyri Gutta á samkomuni fyri honum í býráðshøllini.
Vit hava valt, við góðkenning frá Rebekku at almannakunngera alla røðu hennara. Gerið so væl:
Góði Gutti :)
Hjartaliga til lukku við Poul E. Petersen heiðursskjalinum, sum tú hevur vunnið fyri títt støðuga og dugnasama sjálvbodna arbeiði, serliga innan frælsa ítróttin. Tað eru heilt sikkurt rættiliga mong við mær, sum gleðast saman við tær, eru stolt av tær, og ikki minst - hava notið gott av hesum sjálvbodna og nærlagda arbeiði tínum. Tú ert ein eldsál burturav. Tað vita øll, sum kenna teg, og sikkurt eisini tey, sum bara hava hoyrt um teg. Eg vil samstundis eisini ynskja tær, Ingun, hjartaliga til lukku, tí at uttan tín dygga stuðul hevði hetta nokk ikki borið til. So til lukku til tín, tú ert ein megnar kvinna.
Gutti, nú hava vit kentst í nógv ár eftir hondini, ja líka síðani eg var smágenta. Eftir at eg á Norðoyastevnu í 2003, sum 10 ára gomul, vann mítt fyrsta gullheiðursmerki í renning, gingu nøkur fá ár, so bleiv tú venjari hjá mær. Eg visti ikki beinanvegin tá, at tað var tað tú vart, men eg minnist, at tú meylaði venjingarætlanir til mammu, har tað stóð hvat eg skuldi renna. Ella hvør veit, kanska vóru hesar venjingarætlanir upprunaliga ætlaði til mammu, sum síðani valdi at skumpa tað yvir á meg..?
Nei tvætl, skemt til síðis eina løtu.
Júst hvussu alt bleiv sum tað bleiv, minnist eg ikki rættiliga, og eg visti heldur ikki tá, hvussu stóran týdning og leiklut tú faktiskt fórt at hava fyri mína yrkisleið sum rennari og fyri mítt lív sum heild.
Men tað veit eg nú. Tú bleivst mín vegleiðari í renningini, og tað hevur tú verið líka síðani. Í viðgongd og í mótgongd hevur tú nú í 10-12 ár verið mín holli stuðul - altíð tøkur við hjálp, góðum ráðum og einum góðum rennipráti og tað vil eg takka tær so hjartaliga fyri.
Tú ert ein undangongumaður. Ja ein sannur slóðbrótari í føroyskum rennihøpi. Við øllum tínum ídna og framtøkna arbeiði, har tú, saman við øðrum eldsálum, hevur skipað fyri rennitiltøkum bæði í eyst og vest og verið við til at stovna bæði okkara heimfelag, Treysti og eisini sersambandið, FÍF, hevur tú verið við til at slóða fyri, so at vit onnur kunnu renna aftaná og gleðast um, at tað vóru undangongumenn og undangongukvinnur sum vildu og arbeiddu fyri framgongd. Og ikki at gloyma, hvussu tú í fleiri ár hevur arbeitt fyri at fáa eitt stadion til frælsan ítrótt í Klaksvík. Eg gleði meg í øllum førum til komandi ár, tá hetta vónandi verður veruleiki.
Lívið hevur lært meg, at tað eru stundum onnur, sum draga ein fram í lívinum. Hetta kunnu tey gera á ymiskan hátt, eitt nú við at geva tær eina uppmuntring, ein møguleika, eina innbjóðing ella eina viðmerking. Okkurt sum er við til at vekja tað potentialið, sum er í einum øðrum.
Ein slíkan leiklut hevur tú havt fyri meg og eg trúgvi fyri allan ungdómshópin í Treysti, umframt enn fleiri við. Tú hevur sæð potentiali í okkum og so hevur tú hjálpt okkum á leiðini, til at náa okkara dreymum í renningini. Og soleiðis er tað stundum í lívinum. Fólk koma á okkara leið, og kunnu fáa stóra ávirkan á okkara lív beinleiðis ella óbeinleiðis. Og vit kunnu koma á leiðina hjá onkrum øðrum, og hava ávirkan á teirra lív. Tá vit síggja eitt potentiali, kunnu vit vera við til at framelska tað, vit kunnu vera við til at sáa og væta, so at lívið hjá einum øðrum kann blóma.
Eg vil hervið vegna meg og ungdómshópin í Treysti siga tær so hjartaliga takk fyri alt tað, sum tú hevur verið og framvegis ert fyri okkum. Tú ert ein sonn fyrimynd. Takk fyri alla ta tíð og orku tú hevur lagt í at venja okkum. Takk fyri felagið Treysti, sum er ein góður felagskapur at vera partur av. Takk fyri allar venjingarætlanirnar, sum tú hevur snikkað til okkum. Takk fyri vegleiðing og uppmuntring bæði til venjing og kapping. Takk fyri allar tær løtur har tú hevur bíðað, verið sjaffør, ferðaleiðari, og mangt annað. Takk fyri at tú gleðist saman við okkum tá tað gongst okkum væl og at tú hjálpir okkum at koma víðari og hyggja frameftir, tá vit halda at tað hevur miseydnast. Takk fyri allar tær løturnar, har tú hevur rópt millumtíðir, skipað fyri venjingum, kappingum og bæði einum og øðrum. Takk fyri allar løturnar á Svangaskarði, í badmintonhøllini og aðrastaðni. Og takk fyri at tú ert áhugaður í at tað gongst okkum væl.
Í dag feira við hendan heiðurin saman við tær. Vit feira lívið og tað góða, sum hendir í lívinum. Og samstundis fegnast vit um, ikki bara tað, sum tú gert, men eisini, og serliga, um tað sum tú ert. Tí at tað sum tú ert og tað at tú hevur tað gott, hevur nógv størri týdning, bæði fyri teg, tína familju og øll okkum onnur.
Eg fari at enda við at sitera úr einum sangi, sum eg haldi lýsir væl tín hugburð. Eg veit ikki um tú kennir sangin, men hann ljóðar soleiðis:
”When you walk through a storm
Hold your head up high
And don't be afraid of the dark
At the end of the storm
Is a golden sky
And the sweet silver song of a lark
Walk on through the wind
Walk on through the rain
Though your dreams be tossed and blown
Walk on walk on with hope in your heart
And you'll never walk alone
You'll never walk alone”
Alt tað besta og Guds ríku signing til tín og familjuna, bæði nú og framyvir.
Takk fyri!
YNWA
Rebekka


text:
Ósigraða kappingarárið heldur enn
Burtursæð frá javnleikinum í Gøtu, so hevur kvinnuliðið bert fingið fult hvørja ferð!
Oddastríðið í 2. deild kvinnum er ógvuliga spennandi fyri okkara viðkomandi. Sum tað sær út nú, so verða tað B71 og 07 Vestur (a), ið dystast um gullið og tí er lagt upp til ein ordans "thrillara" í vikuni tá hesi bæði liðini hittast inni í Dal. Men fyrst máttu vit tó avgreiða dystin ímóti kvinnunum úr AB. Tað hongur soleiðis saman at vit hava eitt felagslið við AB, har tær argjagenturnar, ið vandu og spældu við í fjør, aftur luttaka í ár, meðan AB sjálvt hevur sítt egna lið tilmeldað við øðrum kreftum.
Á hesum sinni var tað tó okkara felagslið, ið dróg longra stráið. Málini skoraðu Fridrikka, Vár og Gerda, umframt eitt sjálvmál.
Stórdystur í vikuskiftinum
Heimadysturin AB/B71-07 Vestur (a) er ásettur at vera leiktur komandi leygardag, tó at tað er møguligt at hettar má broytast til sunnudag sum vanligt er. Leygardag er vanligur leikdagur hjá U18 gentum, ið fleiri av okkara leikarum eisini spæla við, so vit mugu bara síggja hvørt tað verður egg ella ungi tá tað nærkast.
Annars er ongin grund at setast aftur hvørt tað verður leygar- ella sunnudag. Kvinnurnar fáa sum altíð brúk fyri okkara stuðuli og tað skulu tær eisini fáa. Fylgið tí við á Facebook síðuni, so tit fáa dystartíðina at vita og latum okkum senda vágakvinnurnar heimaftur ongul í reyv!
Drívið á B71!